Adrian Zelaia: mundua bidegurutzean – Independentea\n2022ko maiatzak 14 2022ko maiatzak 13\nNestor Lertxundi Beñaran\nBideo eta zuzeneko errealizatzailea. Billabona\nAdrian Zelaia ekonomilariaren hitzaldia: “Mundua bidegurutzean”, Azpeitian, 2022ko apirilak 6ean / bideoaren errealizazioa: Nestor\nJoseba Azkarraga Etxagibel - 2020ko azaroak 14\n4 erantzun “Adrian Zelaia: mundua bidegurutzean” bidalketan\n2022ko maiatzak 14, 13:13\nInteresantea euskarara ekartzea Adrianek bere ikuspegi hau, nahiko zabala, fusio nuklearra aukera paregabetzat ikusten duenean izan ezik. Energiaren kontrola are gehiago zentralizatzeko…?\n2022ko maiatzak 15, 21:46\nEme ez dakit hasieratik fusino nuklearra ezetz esateko zein argudio dozun, edo zeren alde zagozan. Adrianek bideoan Europaren gainean berba egiten dau eta fusino nuklearra bakarrik aitatzen dau, baina bere liburuan “Eredu berri baterako oinarriak” azaltzen dau. Lehenengo fisino nuklear-energia eta fusino nuklear-energia bereiztu behar dogu. Gaur egun fisino nuklearrak bi arazo handia daukaz: segurtasun-falta eta hondakin erreaktiboak. Baina fusino nuklearra garbia, berriztagarria, dentsitate handikoa da, errekurtsoak agortezinak dira eta ez dau hondakin erreaktiborik sortzen. Erronka da: fusino nuklearreko erreaktorea lortzea. Horregaitik Adrianek 15 edo 20 urteko, fisikari batzuek gehiago, epea aitatzen dau. Adibide bat, mundu osoan urteko energia kontsumoa 17 TWko potentzia da. Eguzki-energia gehienez 4TWko izan leiteke eta eolikoa 1TWko edo apur bat gehiago. Hori dala ta berak fusino nuklear-energiaren alde dago.\nFusino nuklearren abantailak eta desabantailak ulertzeko fusino-nuklear-energiaren fisikari doktore batzuen artikuluak dagoz.\nNire ustez gure ekonomia bideratzen dabenek Adrianek bezala pentsauko balebe beste oilar batek egingo leuskigu kukurruku.\n2022ko maiatzak 17, 11:54\nAmaia Iruskieta, burujabetza kontua da. Fusio eta fisio nuklearrari ezetz esateko nire argudio nagusia (ez bakarra) zentralizazioak boterea kentzen digula da, energia-sorkuntzak deszentralizatua izan behar duela, kontrola herritarrengandik hurbil egoteko. Nuklearrak, konplexutasun teknologikoagatik soilik bada ere, kontrakoa lortzen du, kontrola estatala edo korporatiboa da eta beti interes gatazka egongo da hor. Finean, gainera, gauza bera dira kontrol korporatiboa, estatala edota erakunde supranazionalena: praktikan gauza bera dira edo bata bestearen tresna. Eta energiarentzat bezala gauza bera diot urarentzat, elikadurarentzat, hezkuntzarentzat… boterea non dagoen eta nola delegatuta, hori da kontua.\n2022ko maiatzak 17, 13:06


Azken orduetan sei kasu erregistratu dituzte Lea-Artibain - Lea-Artibai eta Mutrikuko Hitza : Lea-Artibai eta Mutrikuko Hitza\nAtzo [maiatzak 3] sei kasu erregistratu zituzten Lea-Artibain: 3 kasu Markina-Xemeinen erregistratu zituzten, 2 Lekeition eta 1 Ondarroan. Aipatzekoa da azken asteetan ez modura, gaurkoan ez dela intzidentzia tasarik igo; guztiak mantendu edo jaitsi egin dira. Eta jaitsi direnen artean, azpimarratzekoa da Ondarroako eta Mutrikuko egoera; bi herri horietan azken egunetan nabarmen ari dira jaisten intzidentzia tasak.\nBestetik, Etxebarria gune gorriko herrien zerrendan sartu zen atzo [maiatzak 3]. Beraz, gaurtik aurrera, Ondarroan eta Lekeition modura, Etxebarrian ere neurri murriztaileagoak dauden indarrean, gutxienez datorren martitzenera arte [maiatzak 11].\nLurraldeak. Gaurtik aurrera Araba ez dago perimetralki itxita, bai aldiz Bizkaia eta Gipuzkoa. Arabak 348,57ko tasa dauka (-16 puntu), Bizkaiak 460,03koa (+5 puntu) eta Gipuzkoak 646,67koa (-18 puntu).\nMutriku: 338,73 (38 puntu jaitsi da)\nOndarroa: 782,07 (46 puntu jaitsi da)\nErlazionatutako edukiaMugikortasuna, biltze eskubidea eta ordutegiak mugatu nahi ditu Jaurlaritzak, astelehenetik


Egunero 12.500.000.000 ordu zaintza lan egiten dituzte kobratu gabe mundu osoko emakumeek\nKapitalismoa bere gordinean. Aberastasunaren banaketa oso desorekatuta dago eta batez ere milioika emakumeek kobratu gabe egiten duten lanean oinarritzen da ekonomia globala. Ondorio hori atera daiteke Oxfamek, Davoseko bilkuraren aurretik atera ohi duen aurtengo txostena irakurrita. Jarraian bertatik ateratako hainbat datu.\nMunduko 22 gizon aberatsenek Afrika osoko emakume guztiek batera baino gehiago daukate.\nEgunero 12.500.000.000 ordu zaintza lan egiten dituzte kobratu gabe mundu osoko emakumeek eta neska gazteek.\nLan horrek munduko ekonomiari egiten dion ekarpena eguneko 10.8 bilioi dolarrekoa da, teknologia industria globalaren tamaina baina hiru aldiz handiagoa.\nMunduko %1 aberatsenak %0,5 zerga gehiago ordaintzea lortuko balitz, hezkuntza, osasuna edo haur eta zaharren zaintzaren sektoreetan hamar urtetarako 117 milioi lanpostu sortzeko behar den inbertsioa lortuko litzateke.\n2019an, 2.153 super aberatsek 4.600.000.000 pertsonak baino aberastasun gehiago zeukaten.\nMunduko %1 aberatsenak herritarren %88,4ak batera baino aberastasun gehiago dauka.\nEhunekoak zenbakitara ekarrita, 7.800.000 aberatsenek 6.900.000.000 pertsonak baino gehiago daukate.\nNekazal komunitateetako eta diru sarrera baxuetako eremuetako emakumeek kobratzen ez duten 14 orduko lana egiten dute egunero, komunitate beretako gizonek baino bost aldiz gehiago.\nMunduan etxean lan egiten duten 67.000.000 langileetatik %80 emakumeak dira.\nEtxeko langileen %90ak ez du gizarte segurantza sistemara sarbiderik.\nMundu mailan, gizonek emakumeek baino %50 aberastasun gehiago daukate.\nGobernuetako ministroen %18 eta Parlamentuetako kideen %24 dira emakumeak. Honen ondorioz, emakumeak askotan erabakiak hartzeko guneetatik kanpo daude.\nKanal hauetan artxibatua: Ekonomia | Nazioartea | Ekonomia krisia


Faraday-ren legearen frogapena (I)\nFaraday-ren esperimenturako behar dira, iman bat, bobina (edo solenoide) bat eta amperemetro bat.\n1. Imana solenoidearen barruan kokatzen da, pausagunean.\n2. Imana solenoidean sartu astiro/arin.\n3. Imana solenoidetik atera astiro/arin.\nAmperemetroan orratzaren mugimendua aztertu.\nKorronte induzituaren noranzkoa asmatzeko Lenz-en legea aplikatu.\nEsperimentua simulatzeko bobina bat erabiliko dugu N espira paralelo eta estutuak, R erradiodunak, irudian erakusten den bezala. Iman batek espirak zeharkatzen ditu, karril baten gainean v abiadura konstantez mugitzen.\nImanaren eremu magnetikoa adierazteko, suposatuko dugu monopolo magnetiko puntual bi direla, bakoitza imanaren ertz banatan.\nIman luze eta mehe bat beste antzeko, eta errazago den, sistema batez ordezka daiteke: bi monopolo magnetiko, berdinak eta aurkakoak eta imanaren bi ertzetan kokatuta. Imanaren luzera L bada, eta bere momentu dipolar magnetikoa m bada, orduan monopoloen "karga" magnetikoak honakoak dira: q=±m/L.\nMonopolo magnetiko batetik hurbil, B eremu magnetikoak duen adierazpena karga puntual baten eremu elektrikoaren antzekoa da:\nHemen m0=4π·10-7 hutsaren irazkortasun magnetikoa da. Eremuaren modulua distantziaren karratuaren alderantziz proportzionala da, norabide erradiala du eta noranzkoa, erakarlea edo aldaratzailea karga positiboa edo negatiboa den arabera.\nIman osoak sortzen duen eremu magnetiko totala kalkulatzeko, imanaren ardatzeko puntu batean, bere zentrotik z distantziara, karga positiboaren eta negatiboaren eremu bien batura egingo dugu.\nB eremu magnetikoa neurtzen bada imanaren zentrotik z distantzian, imanaren m momentu dipolar magnetikoa kalkula daiteke.\n+q karga magnetikoak sortutako fluxua eta i.e.e\nDemagun +q karga magnetiko bat eta beragandik x>0 distantziara espira bat. +q karga magnetikoak sortutako eremu magnetikoak fluxua eragiten du espiran zehar:\nhemen gainazal-elementua y eta y+dy erradioen artean mugatutako eraztuna da, eta bere azalera: dS=2πy·dy\nBaldin x<0, fluxuaren zeinua aldatzen da\nEspiran induzitzen den i.e.e kalkulatzeko, fluxua denborarekiko deribatu behar da, eta zeinua trukatu. Beraz, espiran induzituko den i.e.e, +q karga magnetiko positiboa Z ardatzean zehar v abiadura konstanteaz mugitzen ari denean:\nIrudiak erakusten duenez, bai x>0 denean zein x<0 denean, indar elektroeragileak, eta beraz induzitutako korronteak ere, noranzko bera dute.\nKarga-bikote magnetikoak sortutako fluxua eta i.e.e\nDemagun orain, z dela imanaren zentroaren eta N espira bilduen arteko distantzia. Orduan, karga magnetiko positiboaren eta espiraren zentroaren arteko distantzia hau da: x = z-L/2, eta karga negatiboaren eta espiraren zentroaren arteko distantzia: x = z+L/2.\nBeraz, karga magnetiko positiboaren eremu magnetikoak eragindako fluxua N espiretan zehar hau da (distantzia: x= z-L/2 ):\nHemen sgn zeinu-funtzioa da: positiboa baldin x=z-L/2>0, eta negatiboa baldin z-L/2<0. Hortaz:\nFluxua negatiboa da baldin z-L/2>0 bada.\nFluxua positiboa da baldin z-L/2<0 bada.\nEta karga magnetiko negatiboaren eremu magnetikoak eragindako fluxua N espiretan zehar hau da (distantzia: x= z+L/2 eta zeinua karga positiboak eragiten duen fluxuaren kontrakoa da):\nFluxua positiboa da baldin z+L/2>0 bada.\nFluxua negatiboa da baldin z+L/2<0 bada.\nEta fluxu totala bi ekarpenen batura da:\nAdierazpen grafikoan erakusten denez, Ф(z) fluxua funtzio ez jarraitua da x=0 posizioan, edo bestela esanda, z=L/2 eta z= -L/2, posizioetan, alegia, karga magnetiko puntual positibo eta negatiboa espiren zentrotik pasatzen direnean, hurrenez hurren. Hala ere Vє funtzio jarraitua da.\nIrudian ere ikus daiteke Ф(z) fluxu-funtzioaren malda positiboa denean, orduan Vє indar elektroeragilea ere positiboa dela eta alderantziz.\nEspiretan induzitzen den indar elektroeragile totala da, irudian erakusten den bezala, karga positiboaren higidurak sortzen duena ken karga negatiboak sortzen duena:\nAzken adierazpen horretan q karga ordezkatu da, imanaren momentu dipolar magnetikoaren menpe: m=q·L\nEta Vє (indar elektroeragilea) grafikoki adierazten denean t denboraren menpe, t0 deitzen badiogu imanaren zentroa espiren zentrotik (jatorritik) pasatzen den aldiuneari, kurba t0-rekiko antisimetrikoa dela ohartzen gara; Eta Vє-ren adierazpen horretan bertan, alegia t denboraren menpe, baina bi abiadura ezberdinekin, kurba-erdi bakoitzak mugatzen duen azalera osoa berbera dela ere ikus daiteke, irudi berean.\nAzalera horren balioak ez du v abiaduraren mendekotasunik (erreferentzia atalean aipatzen den artikulua irakurri).\nEsperimentu honetan, eta erreferentzian aipatzen den artikuluan ere, iman zilindriko bat erabiltzen da: 5 cm-ko luzeraduna eta 1 cm-ko diametroduna. Bobinak N=154 espira ditu, R=20 cm-ko erradiodunak.\nImanaren luzera handia bada bere diametroarekin konparatuta, eta gainera espiren diametroa baino asko txikiagoa bada, imanaren ordez dipolo magnetiko bat kontsidera daiteke, alegia bi karga magnetiko, berdinak eta aurkakoak L separazioarekin. Hemen erabiltzen den imanaren momentu magnetikoa finkoa hartu da: m=2.1 Am2.\nIdatzi behar da:\nAbiadura laukian, imanaren v abiadura, konstantea dela suposatuz.\nErradioa laukian espirarena, R.\nEspira-kopurua finkoa hartu da: N=154.\nImanaren luzera L=5 cm.\nImanaren momentu magnetikoa m=2.1 Am2.\nApplet-aren ezkerraldean imana mugitzen ikusten da, goitik behera espiraren zentrotik pasatzen, eta espiran induzitzen den korrontea puntu gorriez adierazten da (eramaile positiboak). Espiren zentroan ere gezi urdin batez eremu magnetikoa adierazten da, fluxuaren noranzkoa behatzeko, eta handitzen ala gutxitzen ari den bereizteko. Horrela Lenz-en legea egiazta daiteke.\nAplet-aren eskumako aldean ordea, grafiko batean eta denboraren menpe adierazten dira, fluxua (marra urdinez) eta i.e.e (marra gorriz). Imanaren z posizioa ere datutzat ematen da grafikoaren gainerako datuekin batera, jatorritzat espiren zentroa hartuta.\nAmaieran, i.e.e-aren balio maximoa (Vmáx , milivoltatan) eta dagokion aldiunea markatzen dira . Ariketa gisa, errepika bedi esperimentua v abiadura ezberdinekin eta irudika bedi grafiko batean i.e.e.-ren Vmáx balio maximoa abiaduraren menpe. Grafiko hori zuzen bat dela egiazta daiteke.\nManzanares J, Bisquert J, García-Bemonte G, Fernández-Alonso M. An experiment on magnetic pulses. Am. J. Phys. 62 (8) August 1994, pp. 702-706


iraila 2020 - Hemen Elkartea\nGure kideen lan eskaintza batzu segi arazten dizuegu\nondotik, behar diren loturak kausituko dituzue.\nSegi gure Facebook horria, nun pasatzen ditugun agertzen diren eskaintzak\nAstigarraga Kit Linek zuzendari komertziala bilatzen du:\nXehetasunak: Annonce – DIRECTEUR COMMERCIAL INTERNATIONAL 2020\n2. Bastidarrak logiztika kide bat behar du:\n3. Agour esnetegiak gasna egile bat bilatzen du:\nBainan ere ERP informatika sistemaren arduradun bat:\nEdo bestalde esportazio arduradun bat:\nEta gasna egile bat ikerketa eta garapenean berezitua:\nEskaintza guziak agertzen dira hemen:\n4. Euskal Monetak Euskara garapenaren arduradun bat bilatzen du:\n5. CLPB ( Cooperative laitiere du Pays basque)k gasna egile bat bilatzen du Aldudeko gasnategiarentzat:\n6. HEMEN Architecture enpresak behar du arkitekto bat, ala apainketan berezitua den arkitekto bat, edo deseinuan hartzeko kide bat:\nEuskal Hirigune Elkargoa tokiko arizaleen zerbitzura\nEztabada ainitzen ondotik, gure hautetsiek beren karguak hartuak dituzte orain.\nHaize berritzaile batek ufatu du eta hautetsi berriek erakutsi eskualde bakotxak garrantzi haundiagoa ukaiteko nahia. Tokiko garapean parte hartu behar lukete.\nElgarrekin lan egin behar dugu hautetsiek proposa ditzaten beharrezkoak diren lur, eraikin, bainan ere bide edo azpiegitura guziak, herritarek lan egiteko ahalak ukaiteko gisan.\nNeurriko garapen bat beharko da bideratu ekologia ahal bezain untsa begiratzeko.\nEskuz esku arizanez, aterabide egokiak beharko dira aurkitu,jendeen harat-hunatak ahal bezain untsa antolatzeko.\nGarapen kontseiluak argitaratu du txosten bat, herritarren artean egin inkesta baten ondorioekin. Denek beharko dugu engaiatu hartuko diren erabakiek indar dezaten denak izan gaitezen lurralde bizi, zaindu eta errespetatu huntako kide.\nLarrialdiaren 9 erakaspenak\nTxostenak irakurtu eta sartu proposatu talde batean, zure interesaren arabera\nLurralde bakoitzean enpresariek eta hautetsiek elgarrekin lan egitea garrantzizkoa izanen da.\nHarreman jarraikiek ahalbidetuko dituzte aterabide egokiak.\nHemen elkarteak aurkezpen bat eginen du eskualde bakoitzean, herri bakoitzari eskainiz bere zerbitzuak, proiektuak ateratzen laguntzeko. Gure elkarteak enpresarien eta hautetsien arteko loturak errexten ahal lituzke, bereziki gai minberak edo geroari buruzko gogoeta sakonak egin behar direlarik..


Music Legends. 2015eko urriak 5. 20:00.\nPattar usaina duen ahotsa, bereziki erakargarria. Soul ufada sakona. Bihotzari abesten dio zuzenean. ‘Soularen alaba’ da, Bettye LaVette, eta ez dago hitzik, sentipenak bakarrik.\nDetroit hirian jaiotako emakume bati dagokionez, berezko naturaltasunarekin soula dabil bere zainetan, countrya, rocka, bluesa, gospela eta funka ahaztu gabe. Bi aldiz izendatu dute Grammyetarako. Bettye maila handiko kantaria da eta ohorezko postua dagokio musika herrikoiaren historian.\nTamla-Motown mitikoko buru ezaguna eta soularen ikur bizia, Stax (Memphis)-eko soinua odolean darama Bettye Lavettek. Bidezkoa den bezala, askok Aretha Franklin edo Etta Jamesen ondorengotzat daukate. Soul klasikoenaren oinordekoa da, kantatzeko estiloan eta letren gaietan antzekotasun handiak baititu, tristetasunetik hurbilago neurriz kanpoko zoriontasunetik baino. Kantari estatubatuarrak ‘My Man’ izeneko lehen singlea 16 urterekin plazaratu zuen eta hainbat bira eginikoa da Ben E. King, Barbara Lynn, Clyde McPhater, Otis Redding, Cab Calloway, James Browne eta sona handiko dozenaka izarrekin.\nLur azpiko izar handi hau urriaren 5ean etorriko da BBK Salara, ‘Worthy’ izeneko disko berria (2015) besapean duela. Bere talentuaren maila duen disko handia da eta soul, r&b, funk, country, rock, blues eta western soinuetara bidaia aparta proposatzen digu.\nData: 2015eko urriaren 5a\nSarreren prezioa: 36€


Elkarrekin hobetuko al dugu eskola-ingurunea? - Gaurkotasuna - Hondarribia\nHondarribiko eskola-inguruneak funtsezko tokiak dira espazio publikoaren segurtasun, erosotasun eta erakargarritasun baldintzak hobetzeko\nHondarribiko eskola-inguruneak funtsezko tokiak dira espazio publikoaren segurtasun, erosotasun eta erakargarritasun baldintzak hobetzeko. Ibiltzea, egotea, jolastea, atsedena hartzea, topatzea edo bizikletaz joateak, batik bat haurren eta hezkuntza komunitatean pentsatuta, eskatzen dute atentzioa kaleen kalitatean, bidegurutzeetan eta egoteko espazioetan jartzea. Ikuspegi honen beharra hezkuntza-komunitateak berak azaldu du hainbat unetan, bai Planaren idazketan zein Mugikortasun Mahaiaren baitan.\nEskaera honi erantzuteko hainbat neurri aurre ikusi dira. Horien artean proiektu pilotu bat nabarmentzen da Bitoriano Juaristi kaleko Ama Guadalupekoa haur eta lehen hezkuntzako eskola ondoan. Froga proiektu baten bidez diseinurik egokiena aurkitu eta kale mota hauek hobetzeko metodologia garatu nahi da. Proposamenak irisgarritasun, segurtasun eta erakargarritasun arazoak konpondu nahi ditu, horretarako margoan eta hiri-altzarietan oinarritutako esku-hartzea burutuko delarik, aldi berean kalean egotea, erosotasuna, jolasa, ibiltzea eta bizikletaz mugitzea erraztuz.\nProiektu hau bideragarria izateko hiritarren inplikazioa eta iritzia ezinbestekoa da, batik bat bertako bizilagunena eta hezkuntza komunitatearena, baita emaitzak eta hobekuntzak era partekatuan baloratu ahal izateko.\nInteresa duten pertsonak publikoa izango den aurkezpenera eta ondorengo tailerrera joan daitezke, iritzi eta iradokizunei irekia izango dena, irailak 21ean, larunbata, goizeko 11etan, Bitoriano Juaristi kalean, eskolako sarrera ondoan.


Abenduaren 13an, Oainguko krosaren ondoren, klubaren bazkaria egingo da Tximista sagardotegian. Bertan, pasa den denboraldiko atleta onenak izendatuko dira, Octavian Romanescu mutiletan eta Dorleta Armendariz nesketan. Espainiako txapelketaren batean dominaren bat lortu zuten atletak ere omenduko dira. Hauek izan ziren hain zuzen: Gari Garmendia, Nora Tobar, Ane Torres, Joseba Berasain, Fran Torre...\nIgande honetan jokatu den Donostiako maratoia denboraldiko lehen Gipuzkoako txapelketa izango da. Txindoki AT-ko hainbat atletek parte hartuko dute froga honetan. Emakumeetan, Izaro Rubio Gizpuzkoako txapelketan podiumean sartzeko hautagaietako bat da eta hiru ordutik jaistea izango du helburu bere bigarren maratoian (markarik onena aurtengo Bartzelonako maratoian egindako 3:05:09...\nTxindokiko atleta eta arduradunek omenaldia jaso zuten pasa den ostiralean Irunen egin zen Gipuzkoako atletismo federazioaren galan. Jose Antonio Peña zenari 25 urtetan zehar epaile moduan eginiko lana aitortu zitzaion. Peña eta Txiki Arrugaeta zenari atletismo gipuzkoarraren alde eginiko lana aitortu zitzaion era berean. Atleten alorrean, Octavian Romascu pasa den denboraldiko atleta onena izenda...\nParte hartze oso handiarekin hasi zen kros denboraldia Irungo ohiko irekiera krosean. Nahiz eta korrikalari asko prestaketa garaian egon, burua urtarrileko eta otsaileko frogetan jarria eta zirkuitua oso azkarra egon arren, korrikalari urdinen emaitzak onak izan ziren orohar. 8 banakako podium lortu ziren federatuen mailan eta lau taldeka. Eskolartekoen mailan lau podium lortu zi...\nIgande honetan Irungo Txingudi ikastolaren inguruan denboraldiko lehen krosa izango da kadete mailatik hasi eta helduen mailara arte. Infantik eta alebin mailakoentzat aldiz aldiz bigarren aukera izango da pasa den hilaren 1ean Zarautzen burutu zen Isidro Unzueta krosaren ostean. Txindoki Grupo Jaso AT-ko partaidetza zabala hurbilduko da ohi bezala. Egun berean Atapuercako (Burgos...\nDenboraldi hasiera bikaina Zarauzko eskolarteko krosean hasiera ezinhobea eman diote Txindoki Grupo Jaso AT-ko eskolarteko korrikalariek 2014-2015 denboraldiari Zarautzen. Parte hartu zuten 129 korrikalarietatik 19 goierritarrak izan ziren. Alebin nesketan, 34 parte-hartzailetan lehena izan zen Urdanetako Maria Vega, 4. Olaia Galarraga Jakintzakoa eta 7.a Maddi Urrestarazu Ataungo...


Eskuak - Alex Uriarte - bizkaie.biz\nAlex Uriarte\t2020-02-14 10:49\nEgunak daroadaz eskuak jo eta ke mobiduten, eskuen ganeko monografiko txiki bat egin asmoz.\nBadagoz tximurrez beteriko eskuak. Rizartrosiak jipoiturikoak. Lehen inpresinoaren taktura, beharbada, zelanbaiteko atzerakadea emon leikienak. Artrosiak jorikoak, metakarpoak olatuen pareko ondulazinoz josita daukiezanak, esku-azpiak itsasoa lako sakonak dituenak. Besaulkiak, Ikean saltzen ez diran egurrezko jesarlekuak nahiz sutondoak ditue bizileku. Bizi osoa besteen zerbitzura emon eban amama Justinarenak, berbarako; edo gure ongizatea bermatzearren bere egunak sakrifiketan dituan Neli adineko zaintzaile errumaniarrarenak, bestela.\nGure esperientziak modu sotil baten gure inkontzientean gordetan dirala egia baldin bada, hori lako ziurra da gure eskuak bizi-esperientzia horren guztiaren agerleku izan ohi dirala, modu fisikoan nahiz sinbolikoan. Hori dala-ta, eskuak gure nondik norakoen artxibategi fidelak dira, gure mundu honetako existentziaren agerkariak eta, jakina, gure xehetasun psikologikoen, gauzetaz daukaguzan pertzepzinoen edo mobiduten garen ekosistemen erakusgarriak.\nGarapen espirituala personearen existentziaren erdigunea zan beste garai batzuetan, akaso, sinboloen ezagutzeak pisu handiagoa izango eban. Egipton, adibidez, eskuak indar sortzailea errepresentetan eban: ekintzea, lana, donazinoa. Amon Ra jainko egipziarraren eguzki-eraztunak —bedeinkapenaren erakusgarri ziranak—, hain zuzen, esku-itxuraz amaitzen ziran. Kristinautasunaren lehendabiziko lau mendeetako monumentuetan, ostera, jaungoikoa laino artetik urtetan zan esku bat lez —eskumakoa— erakusten eben. Ahalguztitasunaren eta orojakiletasunaren irudia zan eskua eta, ondorioz, jainkoak ikutua izateak bedeinkatua, santifikadua eta, zelan edo halan, indar dibino batek aukeratua izatea esan gura eban.\nBadagoz tintaz bustirikoak be: eguna liburutegi batetik bestera igaroten dabenak; klarion zuriz jantziak; porrotetan luzangak diranak; atzamar-puntak ordenagailuen teklez biribilduak daukiezanak; dana libretaren baten apuntau beharra igarten dabenak eta bariku-iluntzeetan zigarreta finak oratzen dituenak, uriburuko kale isturen baten. Badagoz mobiduten diran eskuak. Gorpuzkerearen artea adierazpide bilakatzen dabenak eta ezer esaterik ez daukienengaitik berba egiten dabenak. Kontetan daben eskuak. Zeinuz mintzo diranak eta zeinuz baino jasoten ez dabenak. Badagoz arrakalaz jantziriko eskuak. Eskunarruak jantzi orduko, negu gorriko hotza euren azalaren ligorrean igartea hobesten dabenak. Saltoki-gunetik etxera arte ibilbidea oinez eta hotzetan egitea lehenesten dabenak, kotxearen epeltasun hotzean sartu barik. Gauez, argiak amatau baino lehen, kremaz elikatzen diranak eta eguneko lehen uraren beroaz gosaltzen dabenak. Tira, hori komuneko txorrota konponduko dauen esku umelen bat baldin badago, jakina.\nKabalistentzat eguzki-erregeak eskuaren idealizazinoa erakusten dau: hamar atzamarrek hamar sefiroteak gorpuzten ditue. Sefiroteak Ain Soph-en emanazinoak ei dira. Ezker eskuak justizia banatzen dau, eskumeak miserikordia banatzen dauen neurrian. Tradizino juduan, barriz, eskuak poterearen zein autoridadearen zentzua dauka: jainkoak, bere graziaren medioz, hori dana eskaintzen deutso gizakiari, bere eskuaz ikutuaz. Islamaren munduan, aldiz, eskuak familia santua erakusten dau: Mahoma, Fatima, bere senar Ali, Hasan eta Hussein. Horrezaz gan, funtsezko bost aginduen esanahia be badauka: Ramadana, Mecara erromesaldia, karidadez jokatzea, fedebako ororen kontra jotea eta norbanakoaren beharrezko garbiketea. Ipar Amerikako indigenen kasuan, Eguzki Amandrearen manifestazinoa gorriz margozturiko esku bat zan eta, ustez, harek kontroletan eban euren uztak menpe zituan naturako lege oro.\nBadagoz hezeak diran eskuak; eguna hodi, tutu edo sukaltarrien inguruan pasetan dabenak. Etxekoek bizi-baldintza duinenak izatearren, bere bizia baldintzarik muturrenekoatara daroan Mikel iturginarenak, adibidez. Harraskak muntau eta desmuntau behar izaten dituenenak edo gure dutxako txorrotak konpontzera etorten diranenak.\nBudismoarentzat nahiz hinduismoarentzat, eskuak mudra izeneko otoitzagaz lotura zuzena daukan keinu-mundu korapilatsu bat erakusten dau. Hiru aitatzearren, Abhaya Mudra eskua altxatuaz azaltzen da, bildur-ezaren esanahiagaz; Varada Mudra eskua bajatuaz egiten da eta dohaina dauka hizpide; Trjani Mudra mehatxua errepresentetako ei da, hatza ortzira begira ipiniaz eta ukabila zarratuaz.\nBadagoz eskurik ez daukien eskuak. Maitasunez alkar istutzen dabenak. Nekrosidunak. Bostekoz bosteko bizirauten dabenak. Muinoiz janzten diranak. Eskuen ordez lumak, hatzaparrak eta hegalak dituenak. Eskuakaz urrunera gidatu ezin arren, besondodun hegaztiak lez urrunera hegaz egiten dabenak. Seinaletan ez dabenak. Hasarratzen ez diranak. Ze, bai, badagoz artea, ameskeria, poesia eta bidaiak diran eskuak. Badagoz apurka-apurka usteltzen doazanak be: baltsamaduak edo lurrinduak izan ezkero, hilabetez fresko irauten dabenak edo bizi barri baten bila ozeanoaren hondoan atoan usteltzen diranak, uraren hotzean freskotasuna berehala galduaz. Badagoz garrasi egiten dabenak eta horretarako mikrofono bati oratuak behar dabenak egon; badagoz poesiaz agur esaten dabenak; badagoz trapuez eta tabernako barrez baino ulertzen ez dabenak; badagoz lurra ereiten dabenak eta egunero-egunero basaz zikindu; eta, zelan ez, besaurrerik, ukondorik, besorik eta sorbaldarik bakoak be badagoz, immaterialak diran munduetan bizi diranak.\nZer esanik ez kiromantziaren munduaz: atzamarrak upealako inportantziadunak izan dira gizakiaren garapenean. Izan be, euren bitartez kanalizetan dira emoten zein jasoten doguzan energiak. Greziar mitologian, daktilo izeneko apaizak ei egoazan, Zeusek bere atzamarrak lurrean ipintean min oro osatzeko ekarri zituanak. Katolikoentzat, Hirutasun Santuaren errepresentazinoa dira hatzak: lodiak jainko ahalguztiduna gorpuzten dau, txikiak Espiritu Santua, luzeak nahiz eraztun-hatzak Kristoren bi izakerak —gizatiarra eta jainkotiarra—. Kiromantzia berbea bera be, cheir —eskua— eta mateia —asmakizuna— osagaietatik dator. Bi berbatan: eskuaren bitartez asmetea.\nGeure eskuakan erreparau ezkero, begitanduko jaku ezkerrekoa eta eskumakoa ez dirala zeharo bardinak eta badagozala aldeak bata eta bestearen artean —eta nahiko esangutsatsuak, batzutan—. Ezkerrekoa, antza, esku pasiboa da, energien hartzailea: garunaren eskumako aldeak kudeatzen dau eta joanda nahiz etorteko dagozan esperientziez informetan deuskue. Eskumakoa, ostera, aktiboa da eta orainaldian jazoten danaz informetan dau. Ez hori bakarrik, esku-mota desbardinak be badagoz-eta: biribila gauza eder nahiz lirainakaz lotzen dana dala esan ohi da; poesiaren zein artearen esku-motea da, baina jarraikortasun-eskasia dauka, alperra da eta amesetatik bizi da. Esku konikoak puntadunaren bertute danak ditu eta, horreez aparte, ideak transmitiduteko beharrezko elementuak be bai; artisteari jagokona da. Esku karratua erabilkorra, pragmatikoa eta praktikoa da: orekea zein ordena adierazoten ditu, justizia-zentzun sakona dauka baina irudimen-eskasia aitagarria be bai; gabezia hori bere positibismoagaz konpensetan dau, zinez burrukalaria dalako. Espatula-formako eskua ekintzearena da, norberaganako konfidantzearena, ezeri bildurrik ez eukitearena; intuitiboa da oso, egoistea nahiz harroputza izateaz gan. Hori bai, hau be benetan praktikoa da.\nBadagoz ezpalez josirikoak be: tabernarik taberna, almazenez almazen, supermerkaduz supermerkadu egurrezko kajak traktore zaratadunakaz kamioietatik igoten eta bajatzen dituen beharginenak, edo kajok sortzeko basoak ustiatzen dituen langileenak. Azazkal apurtuak dituenak. Egurrari, higatua dagoanean, ezpal edo arantzak urteten jakoz. Baita personari eurari be. Badagoz likinak diran eskuak. Haurtzaindegi eta haur-eskoletako kola usaindunak. Eguna cola-cao usainez eta esnetan bigunduriko gaileta hondarrez hasten dabenak. Panpinen uleetan hondarrak lagaten dituenak eta azken eskola-orduaren ostean amatxuren mosuak ez diran beste jomugarik espero ez dabenak.\nEta, zelan ez, lantzean behin, euren atzamarrak modu ezbardinean amaitzen diran esku mistoak be badagoz. Hatzak personen gaitasun espiritualen erakusgarriak dira eta jainko erromatarren izenak ipinten jakez, hareetako bakotxak esangura ezbardina dauka-ta. Eraztun-hatzak —eskuko laugarrenak— Eguzkiarena edo Apolorena deiturea hartzen dau; inspirazinoaren atzamarra da, idealismoarena eta sensibilidadearena. Ederra danaren ganeko informazinoa emoten deusku, loriaren desirearen ganekoa, bapatekotasunarena, orotariko gauzak asimiletako daukagun ahalmenaz nahiz norbanakoaren egokitzapen-ahalmenaz mintzo da. Hatz luzea Saturno lez izendatzen da —eskuko hirugarrena da— eta patua zein patuak gugan daukan islea erakusten dau; tendentzia filosofikoaren nahiz ikasketatarako gaitasunaren atzamarra da. Erakusleak, hots, Jupiterrek —eskuko bigarrenak— pertsonearen gurari edo anbizinoaren inguruko jakintzea eskaintzen dau eta, horrezaz gan, aginterako daukan ahalmenaren barri emon. Eta, azkenekoz, hatz lodi edo erpuruak, besteak beste, norbanakoaren borondatearen, logikearen eta arrazoimenean oinarrituriko erabagien barri emoten deusku. Gainontzeko atzamar oro dominetan dau azken horrek, eta gizakiak Naturearen menpe daukan lekua irudikatu.\nEgun, oraindino, piloa geratzen da gai honen ganean aztertzeko. Jakintza hau guztia zientzia lez tratadua izango balitz eta hezkuntza-lekuetan bere tokia euki, sinisten hasia nago gizakia jipoitzen daben gaixotasun frankoren diagnostiko fisiko zein psikologikoetan denpora ugari aurreztuko gendukela. Esakereak dinoan lez, gizona, ikusi egizuz zeure eskuak eta mundu bat ezagutuko dozu euretan; ikusi egizuz zeure eskuak eta izarrak ikusiko dozuz.


Emakumeak abandonatzea ohikoa zen - Ahotsak.eus\nEmakumeak abandonatzea ohikoa zen
Ohikoa zen haurdun geldituz gero emakumea abadonatu eta ez ezkontzea. Orokorrean, horrelako kasuak lotsaharroal izaten ziren, eta moja sartzen zen gehiengoa, ezin izaten baitzuen ezkondu. Askotan gizonek emakumeari aurpegia estaltzen zioten, jendeak nor zen ez ikus zezan.
\nHizlaria(k): Irazustabarrena Etxeberria, Prudentzio\nOhikoa zen haurdun geldituz gero emakumea abadonatu eta ez ezkontzea. Orokorrean, horrelako kasuak lotsaharroal izaten ziren, eta moja sartzen zen gehiengoa, ezin izaten baitzuen ezkondu. Askotan gizonek emakumeari aurpegia estaltzen zioten, jendeak nor zen ez ikus zezan.\nGaia(k): Familia eta harremanak » Bikote kontuak » Ezkontzak , Familia eta harremanak » Bikote kontuak » Ezkongabeak , Ohiturak eta bizimodua » Osasuna » Jaiotzak , Familia eta harremanak » Bikote kontuak » Haurrak zaindu eta hezi , Familia eta harremanak » Bikote kontuak » Genero berdintasuna\n- Ta holakok itten al zian?\n- Alde, nahi ez ta alde hortik!\n- Haziya bota ta martxa.\n- Haziya ta martxa. Batek neska batek "bai, horrena" ta harrek asmatu zeiñena zan. Baiño harek ekarri zitun hamar, jaiero diferentiakin juten zan. Ta hamar lagun ekarri. Ta hik jaoi ta hik, ta hik ta hik'e bai. Ta han geatzen haziya. Orain hau [...] ta agudo billatzen dute orain. Ordun ez baitzen haien agintez.\n- Ta neska harek ze itten zun gero?\n- Neska hantxe geratu ba umeekin.\n- Ta ze fama izaten zun neska harek gero?\n- Neska harek... ez zan... bere nobiyuak uzten bazun, moja juaten ziren neskak. Edo ume baldin badezu ezta pentsatu ere ezkontzerik! Orain amorratu harrena juten dia, ume alaba bat hor, honezgero haziya, alaba baldin badu gustorena hura. Alargun mutilak ezkondu ahala bere umia berehala hartzen du. Ordun ez aitatu e. Ta mutilari nobiyuak iten zioten brusakin heltzian mutilek ta aurpegia tapatu ez ikustiagatik zeiñekin zijuan. Behin ikusita halako neskarekin hori, ta harrena ez zen iñor juten. Behin ikusiz gero mutila neskari laguntzen. Hala ziran, muturra tapatu nobiyuak neskari, pasuan, zeinekin zijuan ez jakiteagatik. Gure aittak historik beti kontatzen zizkigun. Hemen bederatzi urte ta neska guztiak ta hurrengo egunian tiroz jo ta akatu in zun. Ikeragarriak zian mutilak e. Kariñua behin hartzen bazun, berarekin.\n'Luzia Josepa' da paperetan\nEmakume gutxik ikasten zuten garai hartan batxilerra\nEmagina eta bizargina\nAskotan santuen izenak umeei\nEzkontzan zazpi lagun


HAMAR GAI | HAMAIKA BERBA\nOñatiko EH Bildutik 'HAMAR GAI | HAMAIKA BERBA' izeneko hitzaldi zikloa antolatu dugu 2021erako.\n| 2021-01-04 12:06:00\nMundua etengabe aldatzen doa, eta egun bizi ditugun erronkak ez dira nolanahikoak. Egunerokotasunaren zurrunbiloak, ordea, momentuan momentukoei erantzutera eta batez ere epe motzeko logikan jokatzera behartzen gaitu. Hala, uste dugu beharrezkoa dela bizi ditugun desafio nagusien inguruan hausnartzeko espazioak sortzea herrian. Hain zuzen, horixe da antolatu dugun hitzaldi zikloaren helburu nagusia: gaur egun munduan ematen ari diren joera nagusien inguruan patxadaz solasean egitea, herritarrekin, eragileekin eta adituekin batera.\nHamar solasaldiz osatuko da zikloa, eta saio bakoitzean gai baten inguruan arituko gara. Gaian aditu diren bi edo hiru hizlarik hartuko dute parte hitzaldi bakoitzean. Jorratuko ditugun gaietako batzuk izango dira: infoxikazioa, fluxu migratorioak, automatizazioa, megahiriak, larrialdi klimatikoa edo genero arrakala. Interes handiko gaiak direla uste dugu, eta gonbidatuko ditugun hizlariak, punta-puntakoak.\nUrtarrilean ekingo diogu hitzaldi zikloari. Lehenengoaren izenburua izango da Infoxikazioa: ezagutza eta iritzi publikoaren eraikuntza informazioaren gizartean. Urtarrilaren 13an, asteazkena, egingo da Santa Ana Antzokian, 18:30ean. Ekai Txapartegi, EHUko filosofia irakaslea, informazioaren gizartea deitzen dugun honetan ezagutzaren bueltan sortu den auziari buruz jardungo da. Iraiar Oiarzabal Garako kazetariak berba egingo du hedabideetan ematen den desinformazioaz. Eta Ugo Mayor ikerlariak infoxikazioaren gaia Covid 19aren krisiarekin lotuko du.\nSarrerak aurrez hartzeko aukera\nHitzaldietarako sarrerak aurrez hartzeko aukera izango da Oñatiko Udalaren webgunean eta Txokolateixan. Sarrera doan izango da, baina bizi dugun egoera berezia dela-eta, aurrez hartzea gomendatzen dugu.\nINFOXIKAZIOA: EZAGUTZA ETA IRITZI PUBLIKOAREN ERAIKUNTZA INFORMAZIOAREN\nUrtarrilak 13, 18:30ean\nEkai Txapartegi / EHUko filosofia irakaslea\nIraia Oiarzabal / Garako kazetaria\nUgo Mayor / Ikerlaria


Lau Haizetararen Egunen Behin taldea bueltan da - Oarsoaldeko Hitza : Oarsoaldeko Hitza\nLau Haizetararen Egunen Behin taldea bueltan da\nIsa Diaz Lopez, bere liburua eskutan duela.\nJakitunak eta azkarrak. Halakoak dira Lau Haizetararen Egunen Behin taldean parte hartzen duten errenteriarrak. Atsedenaldi baten ostean, bueltan da lehiaketa herriko euskara elkartearen eskutik. Honakoa hirugarren denboraldia izango du, eta astelehenean abiatuko dute. Aurreko denboraldian, 700dik gora lagunek hartu zuten parte talde horretan, jakituria erakusteaz gain, sari bikainetako bat eskuratu asmoz, eta nola ez, euskarari merezitako ekarpena egiteko. 700+ Euskaraz izena du taldeak, Errenteria hiribilduaren sorreraren 700. urteurrena eta euskara lotu nahi zan dituzte-eta antolatzaileek.\nOrain arteko dinamikari jarraituta, astero bi sari banatuko dituzte: astelehenetik igandera puntuazio onena lortzen duenarentzat, eta aste horretako partaideen arteko zozketan aukeratuta ateratzen denarentzat.\nOraindik taldekide ez direnentzat, baina parte hartu nahi dutenentzat argibideak: Egunean Behin aplikazioa jaitsi behar dute Google playtik edo App Storetik, eta gero C3737B talde kodea sartu. Hortik aurrera taldean jokatzeko prest izango dira.\nLehen asteko saria ere jakinarazi dute antolatzaileek: Isa Diaz idazle eta irakaslearen Sano Erradikal olerki liburu ale bana eramango dute irabazleek.


Zellenberg - Wikipedia, entziklopedia askea.\n48° 10′ 15″ N, 7° 19′ 11″ E / 48.1708°N,7.3197°E / 48.1708; 7.3197Koordenatuak: 48° 10′ 15″ N, 7° 19′ 11″ E / 48.1708°N,7.3197°E / 48.1708; 7.3197\n276 m eta 374 m\nBeblenheim, Riquewihr, Hunawihr, Ribeauvillé, Guémar, Bergheim, Saint-Hippolyte eta Ostheim\n174 (%54.2) 148 (%46.1)\nZellenberg Frantziako udalerria da, Rhin Garaia departamenduan dagoena, Ekialde Handia eskualdean. 2013an 403 biztanle zituen.\n2007an Zellenberg udalerrian erroldatutako biztanleak 403 ziren. Familiak 150 ziren, horien artean 28 pertsona bakarrekoak ziren (12 bakarrik bizi ziren gizonak eta 16 bakarrik bizi ziren emakumeak), 53 seme-alabarik gabeko familiak ziren, 65 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 173 etxebizitza zeuden, 158 familiaren etxebizitza nagusia ziren, 8 bigarren erresidentzia ziren eta 6 hutsik zeuden. 155 etxeak ziren eta 15 apartamentuak ziren. 158 etxebizitza nagusietatik 129 bere jabearen bizilekua ziren, 20 alokairuan okupaturik zeuden eta 9 doan lagata zeuden; 1ek gela bat zuen, 6 etxek bi zituzten, 14 etxek hiru zituzten, 36 etxek lau zituzten eta 101 etxek bost zituzten. 120 etxek euren parking plaza propioa zuten azpian. 65 etxetan ibilgailu bat zegoen eta 84 etxetan bat baino gehiago zituzten.\nZellenberg udalerriko biztanleria-piramidea 2009an .\n2007an lan egiteko adina zuten pertsonak 259 ziren, horien artean 195 aktiboak ziren eta 64 inaktiboak ziren. 195 pertsona aktiboetatik 185 lanean zeuden (102 gizon eta 83 emakume) eta 9 langabezian zeuden (7 gizon eta 2 emakume). 64 pertsona inaktiboetatik 30 erretiraturik zeuden, 21 ikasten zeuden eta 13 "bestelako inaktibo" gisa sailkaturik zeuden.\n2009an Zellenberg udalerrian 159 unitate fiskal zeuden, 400,5 pertsonek osaturik. Pertsona bakoitzeko diru-sarrera fiskalaren mediana urteko 21.975 euro zen.\n2007an zeuden 17 komertzioetatik, 1 janari enpresa zen, 1 eraikuntza enpresa zen, 6 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren eta 4 zerbitzu enpresak ziren.\n2000. urtean Zellenberg udalerrian 30 nekazaritza-ustiategi zeuden, 165 hektarea erabiltzen.\nBeblenheim (1,3 km)\nHunawihr (1,4 km)\nRiquewihr (1,8 km)\nMittelwihr (2,1 km)\nRibeauvillé (2,6 km)\nBennwihr (2,8 km)\nOstheim (3,8 km)\nBNF: 15272085b (data)\nOrriaren azken aldaketa: 9 azaroa 2020, 23:20.


Kataluniako herriak beren borondatea erabat aske adierazteko eskubidea du\nCNTren Idazkaritza Iraunkorrak komunikatua atera du Kataluniako urriaren 1eko erreferendumaren inguruan.\nErakunde anarkosindikalistak, geratzen ari denaren inguruan, “herriek autodeterminazio eskubidea dutela” gogorarazi du.\nKataluniako urriaren 1eko autodeterminazio erreferendum deialdia dela eta ematen ari den errepresio igoeraren aurrean, Lanaren Konfederakunde Nazionalak ez du isilik egon nahi:\nBeren kongresuko ebazpenetan, CNT beti herrien autodeterminazio eskubidearen alde izan da. Kataluniako erreferendumaren inguruan, ez dugu ikusten gure jarrera aldatzeko arrazoirik.\nKataluniako herriak askatasunean adierazteko gai izan behar da. Gure bizitzaren alde guztietan erabakitze eskubidea ezinbestekoa da gizarte aske eta berdintsu bat eraikitzeko.\n78ko erregimenak inposatutako Konstituzioak ezin da aitzakia izan gizarteari hitza kentzeko edo gizarte eskakizunak, boterean dauden alderdien gustukoak ez direnean, atzera botatzeko. Demokrazia gabezia egoeran inposaturiko Konstituzio baten zilegitasuna, zalantzan jarri behar dena, alderdi politiko horiek ez dute erabili osasun arreta unibertsalarekin akabatu dutenean, hezkuntza sistema publikoa birrindu dutenean, politika neoliberalen ondorioz gizarte desberdintasunak sustatu dituztenean edo gure oinarrizko eskubideak murriztuak izan direnean.\nEskubide eta askatasunak eskuratzeko gizarteak aurrera egin behar du, bidegabeko legeak hausteko beldurra alde batera utziz. Gizarte desobedientzia, aldiz, aurrerapenak lortzeko motorra izan da historian zehar, itxuraz finkoak ziren botere egiturak zalantzan jartzen baititu.\nHerriek, kasu honetan katalana, euren borondatea erabat aske adierazteko eskubidea dute, eta hau dela eta, CNTk, Estatuaren eskubide honen aurkako eraso errepresibo oro salatu eta borrokatuko du.\n#SensePor #BeldurBarik #SinMiedo\nLanaren Konfederakunde Nazionalaren Idazkaritza Iraunkorra


Turismo-enpresen identifikazioa: GSS00823\nHotela Donostiako ostatu esklusiboa da, estilo neobaskoan zutitutakoa, XX. mende hasierakoa, garai batean Austriako kontsularen egoitza izan zena. 2017an ireki zituen ateak hotel-establezimendu gisa.\nBost logela ditu, izen iradokitzaileekin: Eguzkia, Ilargia, Betizu (Euskal Herriko behi-arraza autoktonoa), AMALUR (Ama Lurra) eta Mari (kristautasunaren aurreko euskal mitologiako jainko nagusia). Gela bakoitza bakarra da, desberdina, eta xehetasun guztiekin diseinatuta daude.


Mahaiaren bueltan, aurreiritziak hausten - Tolosaldea - Tolosaldeko ataria\nMahaiaren bueltan, aurreiritziak hausten\nIrati Saizar 2018-11-13 09:44\nBizilagunak Berastegin. Argazkia: Irati Saizar\nZortzi bazkari, 16 familia eta 71 pertsona. Horiexek dira Bizilagunak egitasmoak 2018an Tolosaldean utzi dituen datuak. «Errepikatzeko moduko esperientzia» bizi dutela nabarmendu dute parte hartzaileek.\nIrati Saizar kazetariak barru barrutik bizi izan du aurten Bizilagunak egitasmoa. Jatorri nikaraguarreko hiru lagun hartu zituzten Berastegin, eta hauxe da bizitakoaz egin duen kontakizuna:\nAzaroak 11, igandea. SOS Arrazakeriak antolatutako Bizilagunak programako bazkaria egiteko eguna. 58 nazionalitate ezberdinetako 2.540 pertsona inguru bildu ginen Euskal Herri osoko etxe eta txoko ezberdinetan, mahaiaren bueltan, gizartean sortzen diren aurreiritzi eta estereotipoak albo batera uzteko asmoz.\nLehengusinarekin batera hartu nuen parte, anfitrioi modura, eta jatorri nikaraguarreko hiru lagun hartu genituen etxean, dinamizatzaile alkizarra tarteko. Elkartu berritan, eguerdian, Berastegi ezagutzeko paseotxo bat eman genuen, aurrez aurre mahaian esertzea bortitz xamar gerta zitekeelakoan.\nBehin izotza hautsi eta konfiantza sendotutakoan, hitz egiteko txanda eskatu beharrean aritu ginen mahaiaren bueltan. Haien jakin-mina eta gure kuriositatea asetzeko balio izan zuen jardunak. Konparaketa izan zen bazkariko ardatz, hango eta hemengo. Egia esan, menuak ez zuen halako garrantzirik hartu elkarrekin egondako denbora hartan, elkarrekin egoteak hartu baitzuen pisurik handiena. Esperientzia moduan aurreikusitakoa, harreman polit bat sortuta amaitu zen.


Abotsanitzek hiru mozio aurkeztu ditu osteguneko plenoan eztabaidatzeko | Angula Berria\nHasiera » Abotsanitzek hiru mozio aurkeztu ditu osteguneko plenoan eztabaidatzeko\nLehen mozioa apustu etxeen ingurukoa da. Deustuko Unibertsitateak 2018an egindako inkesta baten arabera, EAEko 12 eta 22 urte bitarteko gazteen %30 inguruk dirua jokatzen dute; azken urteotako joera goranzkoa denez, egun kopuru hori inkestan jasotakoa baino handiagoa izango da ia ziur. Gainera, pandemia garaian establezimendu hauek itxita egon diren arren, gaia lantzen duten elkarteek online jokoaren hazkundea antzeman izan dute.\nMozioaren bidez, Hondarribia apustu etxerik gabeko hiria izatea proposatzen dugu, establezimendu horien balizko eskaerei ezetz esatea, eremu publikoetan apustu-etxeen publizitatea debekatzea, udal eraikinetan apustu edo joko-makinarik ez onartzea, eta Prebentzio Komunitarioko udal zerbitzuak gaiari buruzko sentsibilizazio kanpaina iraunkor bat prestatu dezala eskatzea.\nLangileen formakuntza etengabeaz\nBigarren mozioak Giza Baliabideen Arrazionalizazio Programaren hasierako fasearen proposamenarekin du lotura, osoko bilkurako 10. puntuan eztabaidatuko dena. Euskal Funtzio Publikoaren Legearen arabera toki-administrazioko funtzionarioek eskubidea dute lanpostuko edo beren lanbideko ezagutzak eta gaitasunak mantendu, eguneratu edo hobetzeko. Baina udal gobernuak proposatzen duen arrazionalizazio planean ez da eskubide hori aintzat hartzen. Horregatik, plan horretan etengabeko formakuntza plana jasotzea eskatzen dugu mozioaren bidez.\nElkarteek udal diru laguntzak jasotzeko zailtasunez\nHerri eragileak arazo larriak izaten ari dira beraien ekimenak gauzatzeko, udaletik jasotzen dituzten diru-laguntzen prozeduran egiten zaizkien errekerimenduengatik. Baliabide asko bideratu behar izaten dituzte administrazioaren eskakizunetara egokitzeko, eta hori beraien jardunen kaltetan da. Eragileek herrigintza egiten dute, eta bide horretan Udala lagun izan behar dute, ez oztopo.\nAurkeztu dugun mozioaren bidez, herriko eragileen lan eskerga aitortzeaz gain, haien jardunean Udalak laguntzea proposatzen dugu. Nola egin dezake hori? Udalekoak diren baliabide humano, tekniko eta materialak herri eragileen esku jarriz; herri eragileek jasan ditzaketen karga administratiboak ahalik eta gehien murriztuz; eta proiektuak gauzatzeko udal teknikarien laguntza erraztuz.


Airbrush Gogorragoa & Steenbeck Silverline ALplus (0,2-0,4 mm)\nThe ALplus batetik Gogorragoa & Steenbeck da made 100% aluminiozko, munduko bakarra delako bere pisua murriztu 56gr, arinena merkatuan. Horrez gain, aurkezten du bere ikusgarria, diseinu berri matte beltza kolore eta ontzi chromed. Gehitzen guztiak onena Gogorragoa & Steenbeck eredu CRPLUS. Darabil bi gordailuak eta 2 urratsak pita (0.2 mm eta 0.4 mm) zuretzat mota guztiak egin airbrushing.\n- Body made 100% aluminiozko Eloxal (56gr pisua)\n- Urratsak 0.2 mm eta 0.4 mm\n- Gordailua 2ml eta 5ml\n- PTFE juntura (erresistentzia disolbatzaile)


Efizientzia energetikoaren aldeko neurriak\nLauaxeta Ikastolan erabiltzen dogun energia guztia, iturri berriztagarrietatik lortutakoa da eta azken 5 urteetan, Lauaxeta Ikastolan, jasangarritasuna bilatzeko hainbat neurri hartu izan dira, erakunde moduan energi kontsumoa eta energiari lotutako kostua murriztuz. Ondorioz, orain dala 5 urtetako eta oraingo gas eta elektrizitatearen kostua konparatuz, gaur egunean %47an jeitsi da. Ezagutu nahi zein neurri izan diran aurrezpen nabarmen hau eragin dabenak?\nBesteak beste, azken urteotan hartutako neurriak ondokoak izan dira:\nLuminaria guztiak, LED sisteman jartzea.\nEraikinaren leihoak aldatzea. Momentu honetan guztiak aldatuta egon ez arren eta honetan gabilzan arren, gehiengoa iada aldatuta dagoz.\nBerogailuei dagokienez: espazio bakoitzean behar dan tenperatura ziurtatzea, konfort puntua ziurtatuz baina kontsumoa eta gastua ere orekatuz. Horretarako, wifi bidez kontrolatzen diran berogailuen sistema bat daukagu, espazio edo gune bakoitzaren tenperatura kudeatu ahal izanez.\nIgerilekuari dagokionez: igerilekua ikastolan zehar energia kontsumo handienetakoa suposatzen dauan espazioetako bat dogu, ura dagokion tenperaturan eukiteak eragiten dauan energia dala eta. Zentzu horretan, osasun arrazoiak dirala eta, bertako uraren %2,5 egunero aldatu behar danez, ur barria berotzeko, ur zaharraren berotasuna bera erabiltzen dauan sistema bat ezarri zan eta horrek energia aurrezpen nabarmena eragin dau orduztik gero.\nAurreko neurrietaz gain, ikasleekaz eurekaz hainbat kanpaina daukaguz martxan, energiaren erabilera eta kontsumoa arduratsuan heziz eta bide horretatik ere energía kontsumoaren murrizketa bat lortuz. Zentzu honetan adibidez: argi interruptoreetan, semaforo bat ezarri zan gela bakoitzak daukan berezko argiaren arabera, argi guztiak piztu beharrean, semaforoaren koloreen araberako pegatinei adituz, argi batzuk edo beste batzuk pizteko eta beraz kontsumoa murrizteko.\nAurreko neurri guztiek, ikastolako energi kontsumoaren beherakada nabarmena eragin dabe eta beraz, energiak ikastolan suposatzen dauan kostuaren beherakada bat ere. Baina honetaz gain, energía hornikuntzaren kontratuaren aldaketaz berez ere, energi kostua gitxitu dogu:\nBatetik, energi kontsumoa jeistean, kontratatutako potentzia txikiagoa dalako eta beraz, hilero ordaintzen dan kostu finkoa jeitsi egin dalako.\nEta bestetik, merkatuko eskeintza desberdinen artean, hornitzaile eta kontratu egokiena bilatzeko ahalegina egin dalako.\nGuzti honen ondorioz, gaur egunean, gure energía eta gas kostua, orain dala 5 urtegaz alderatu ezkero, %47 gitxiago da, hau da, 67.531€tako aldea dago orain dala 5 urte energía eta gasetan ordaintzen zana eta gaur egunean ordaintzen danaren artean. Esan beharra dago, aipatutako neurrietan, GESE zerbitzu energetikoen aholkularitza edo gidaritzapean egon garela, guretzako aukerarik hoberena zein zan zehazteko orduan eta inbertsinoei dagokienez, EVE edo Euskal Energiaren Erakundearen laguntzaz baliotu garela. Azpimarratzekoa da baita, aipatutako neurri guztiek bere ordainketak suposatu dabezan arren, gaur egun, inbertsino horreek erabat amortizatuta dagozala.\nIngurumenaren alde ekinez\nGure mundua zaintzea dagokigu. Gugatik eta ondorengoengandik. Gaur, ingurumenaren eguna dala eta Lauaxeta Ikastolako DBH 1. mailako ikasle talde batek Biologia Geologia ikasgaian egindako lana daukagu erakusgarri.\nGarapen Iraunkorra bideratuz\nLauaxeta Ikastola, gaurkoan, Euskaliten izan da Praktika Onen barne, Garapen Iraunkorrerako Helburuak, ikastolan txertatzearen inguruko esperientzia aurkezten.


Testosterona | El Correo\nKazetaritza lanak egiteko Errusiara joan diren emakumezkoek ondo asko dakite zer den giroan dagoen matxismoa arnastea\nAgustín Martínez, La Manadaren abokatua. / Efe\nTXANI RODRÍGUEZ Viernes, 6 julio 2018, 00:08\nFutbola oso kirol errespetagarri eta polita da. Alde batetik, jokaldi on bat ikustea gustagarria da, eta futbolariek duten trebezia, miresgarria. Beste aldetik, ariketa fisikoa egitearen garrantzia transmititzen diote gazteriari; pena, ile-apainketarekin kontzeptu berezi bat ere transmititzen diotela. Eta, are okerrago, futbolariek -salbuespenak salbuespen- irudi zehatz bat ematen dute: guapoak, aberatsak, heterosexualak, 'machote'-ak, Camachok esango lukeen modura.\nEspainia-Errusia partida bukatu ostean, Sergio Ramosek hurrengo adierazpen hauek egin zituen: «Le hemos echado huevos». Partida ikusita, eztabaidagarria izan daiteke, baina 'echar huevos' esaera erabiltzea esanguratsua suertatu zitzaidan. Badakit, kalean dagoen esaera bat dela eta ez diot garrantzi handirik emango, baina, egia esan, testosterona gehiago dabil futbolaren inguruan, eta ez da bakarrik futbolarien erantzukizuna: jarraitzaileek ere giro hori zabaltzen laguntzen dute.\nKazetaritza lanak egiteko Errusiara joan diren emakumezkoek ondo asko dakite zer den giroan dagoen matxismo hori arnastea. Futbolak, gainera, ultren mundu iluna du bere barne. Eta leize horretan, Jose Angel Prenda 'manada'-ko kidea aurkitzen dugu, talde ultra batean, Biris delakoan, hain zuzen ere. Ultra talde horren buru bat izan zen 'Manada'-ren abokatua aurkitu zuena. Nahiko suburbiala dena, nik uste. Futbolaren mundua zorrotzagoa izan beharko litzateke bai ultra mugimenduarekin bai matxismoarekin. Giro usteldu horrekin bukatu beharko lukete, futbolak berak merezi ez duelako.\nTestosterona gehiegi dago harmailetan, arriskutsua izango ez balitz, irrigarria izango litzateke. Simioak dirudite gizon batzuek; sofistikazio berbera dute: oihuka dabiltza, paparra ateratzen, emakumeak destainaz begiratzen, futbolzelaiak kirolarekin lotura gutxi duen zerbait bihurtuz. Gizon bakar batzuek izango dira horrela, baina gehiegi dira. Eta niri, abokatu horrek ultra munduarekin konexio zuzena duela jakiteak ez dit konfiantza handirik ematen; Murakamiren jarraitzailea izateak ere ez, baina hori beste kontu bat da.


Bizhitza Archives - Page 11 of 18 - 27zapata | 27zapata\nProposamen bat herri agintariei. Anima zaitezte Atez atekoarekin. Zabor kudeaketa hobetzeaz gainera, ustezko "kale borroka" eta bandalismo ekintzak ezinezkoztuko dituzue, herriak kontainerrik gabe utzita. Tiro batekin bi txori botatzea da hori, edo gaurko euskaran esanda, bi plan estrategiko karpeta bakarrean edukitzea. Zarautzen aurreko astean hogeitama piku kontainer erre zituzten. Udaletxe parean behintzat, jarri dituzte ...\n27 aldiz jo nuen atea baina inork ez zidan irekiorduan ostikoka eta bultzaka zabaldu nahi izan nuen ateabaina ez nuen lortu.Argazki bat ateratzearekin konformatu behar izan nuen. (ezkerretara duzue argazkia)Eta orduan, argazkia ateratzeko botoiari eman eta gutxira,instante laburrera,hortzik gabeko amona bat agertu zitzaidan zeostiakalagunik (are seme-alabarik) batere gabeko aurpegizileak siesta eternoan katigatuta, nahaspilan.Ez zidan atea ...\n11 / 18«Aurrekoa910111213Hurrengoa»


Nerea Urbizuk sortu du 22. Korrikaren 'HitzEkin' abestiaren musika — Gaztezulo\nNerea Urbizuk sortu du 22. Korrikaren 'HitzEkin' abestiaren musika\nNerea Urbizuk sortu du 22. Korrikaren 'HitzEkin' abestiaren musika Sustrai Colinak idatzitako hitzei jarri die musika Nerea Urbizuk, eta Ane García, Anari eta Urbizu bera dira abeslariak. https://www.gaztezulo.eus/albisteak/nerea-urbizuk-sortu-du-22-korrikaren-hitzekin-abestiaren-musika https://www.gaztezulo.eus/albisteak/nerea-urbizuk-sortu-du-22-korrikaren-hitzekin-abestiaren-musika/@@download/image/bb_20211216073491.jpg\nSustrai Colinak idatzitako hitzei jarri die musika Nerea Urbizuk, eta Ane García, Anari eta Urbizu bera dira abeslariak.\n22. Korrikak badu abestia! HitzEkin izenburua du, eta Nerea Urbizu da abestiaren zuzendari artistikoa. Ane Garcia, Anari eta Nerea Urbizuk jarri diote ahotsa, eta hitzak Sustrai Colinak idatzi ditu. Bideoa, berriz, Eymard Uberetagoena (Tripulante Produce) ekoizleak egin du.\nNerea Urbizu sortzailearen hitzetan, "abestia emozionala da, soziala. Pop kutsua dauka gehienbat, eta hiru adin desberdineko emakumek abestua da, gure helduen eta txikien arteko katearen sostengu eta bitartekaritza irudikatzeko". Mezuari dagokionez, "irekia" izan arren, "balore garrantzitsuak" bultzatzen dituela adierazi du: "ausarta izatea, ahalduntzea, oztopoen gainetik aurrera egitea edota beldurrak gainditzea".\nEymard Uberetagoenak ekoiztutako bideokliparen harira, "hainbat istorio biltzen dituen film laburra" dela aipatu du Urbizuk. "Jendeak korrika egiteko motibazio ezberdinak dituen moduan, gure KORRIKArekin ere halako zerbait gertatzen da: sentsibilitate desberdineko jendea biltzen diruen arren, denoi eragiten digu indar bat, poz bat, babes bat".\n22.Korrikaren leloa eta abestiaren izenburua ere baden HitzEkin kontzeptuaren esanahia gogorarazi du Asier Amondo Korrika arduradunak: "Hizkuntza bat hitzekin osatzen da, baina ekimenek eraikitzen dute hizkuntza baten komunitatea". Era berean, "unea orain dela" adierazi du, "euskara hitzetik ekintzara pasatzeko unea. Aldekotasunetik konpromisora jo behar da eta konpromisotik eragitera, erakunde orok urrats sendoagoak emateko jendartearen nahiei eta beharrei erantzuteko".


Errealismo sozialista - Wikipedia, entziklopedia askea.\n5Errealismo sozialistari egiten zaizkion zenbait kritika\n1 Sobietar Batasunean\n2 Beste herrialdeetan\n5 Errealismo sozialistari egiten zaizkion zenbait kritika\nSobietar Batasunean[aldatu | aldatu iturburu kodea]\nHirurogei urte inguruz Sobietar Batasuneko korronte artistiko ofiziala izan zen errealismo sozialista. Komunismoaren ideiek ondasunak guztionak direla esaten duenez, artearen ekoizpena propaganda erreminta indartsu gisa ikusi zen. 1917ko Urriko Iraultzan Proletkult (Proletarioen Kultura eta Ilustraziorako Erakundeak) deituriko instituzioa ezarri zuten boltxebikeek, eta arte zerbitzua proletarioen diktaduraren eskuetan jarri zen.\nSobietar Batasunaren hasierako urteetan lan mota asko egin ziren Proletkult instituzioaren baitan. Iraultza politikak, eta, erradikalak zein berritzaileak ziren arte korronteak osagarri bezala ikusiak zeuden. Artean konstruktibismoa eman zen nagusiki; poesian, berriz, abangoardia berriak.\nHau guztia, ordea, ez zuten begi onez ikusi Alderdi Komunistako zenbait kidek, eta inpresionismoa edota kubismoa bezalako mugimenduak baztertu zituzten. Azken batean, “arte burges eta dekadente” gisa zeuden ikusiak. Irudikatu gabeko estiloak proletarioek ulertuko ez zituela iritzi zioten, eta ezingo zela propaganda egokia aurrera eraman. Beraz, errealismo sozialista estilo “dekadente” horien guztiei aurre egiteko jarrera zen.\nErrealismo sozialista politika arloan kudeatzen hasi zen 1932an, Stalinek Arte erakundeen eta literaturaren berregituraketarako dekretua indarrean sartu zuenean. Idazle Sobietarren Batasuna sortu zen idazleen argitalpenak kontrolatzeko. Ildo ofizialetik aldentzen zen artista oro zigortua izan zen. Lanetako formak eta edukiak mugatuak ziren, hala, erotismoa, erlijioa, abstrakzioa, surrealismoa eta espresionismoa debekatuta zeuden. Era berean, barne-gogoetak, zentzugabekeriak, eta artea egiteko forma askeak ez zeuden onartuta. Honen guztiaren arrazoia zen proletarioek ez zituztela edukiak ulertuko eta, arte eredu horiek iraultzaren aurkakoak zirela.\nStalinen heriotzaren ondoren (1953) murrizketak lasaitu ziren arren, argitalpenek kontrolak jasan jarraitu zuten. Artista askok erbestera jo zuten arrazoi horregatik. 1974an esaterako, Mosku kanpoaldean egin zen arte erakusketa bat bertan behera utzi zuten. Artelanak apurtu edota eraitsi egin zituzten. Mikhail Gorbatxovek perestroika martxan jarri zuenean artea ulertzeko beste korronteak bizitu egin ziren, baina errealismo sozialistak ere aurrera jarraitu zuen estatuaren arte ofizial bezala, 1991. urtera arte. Sobietar Batasunaren gainbehera iritsi zenean soilik hasi ziren artistak zentsurarik gabe lanean.\nWuhango jendea borrokan, 1969an eraikitako monumentu batean.\nErrusiako Iraultzaren ondoren munduan zehar barreiatu zen errealismo sozialistaren korrontea. Literatura sozialistaren ezaugarriak 1920ko hamarkadan ezarri ziren Alemania, Frantzia, Txekoslobakia eta Polonia bezalako herrialdeetan. Mendebaldean honako idazle hauek garatu zuten errealismo sozialista: Louis Aragon, Johannes Becher, Jaroslav Hasek, eta Pablo Neruda. \nSobietarrek kontrolatutako beste errepubliketan indarrean sartu zen errealismo sozialistaren doktrina 1949tik 1956ra. Literatura eta arte bisual guztiak hartzen zituen bere gain, baina lorpenik ikusgarrienak arkitekturaren arloan egin ziren. Azken honek balio handia izan zuen ordena sozial berria ezartzerako unean. Herritarrengan komunismoa indartzea eta haiengan eragitea zen helburua. Arkitektoek betebehar garrantzitsua zuten, ez bakarrik kaleak edota eraikinak egiterakoan. Izan ere “giza arimaren ingeniari” bezala zeuden ulertuak. Gaur egun esan daiteke Ipar Korea, Laos eta Vietnamen dirautela indarrean errealismo sozialistaren ezaugarriek. Txinak kasu batzuetan soilik erabili izan du errealismo sozialista, propaganda afixak argitaratzerakoan esaterako. Komunistak ez ziren herrialdeetan itzal gutxi izan zuen errealismo sozialistak, artelanak erabat kontrolatzen zirela ikusia zegoelako. Komunistak ziren herrien artean Yugoslavia izan zen salbuespenetako bat, 1948tik aurrera baztertu baitzuen sistema sobietarretik zetorren errealismo sozialista. Artisten artean askatasun gehiago zegoen.  Garai hartan Yugoslaviako intelektualetako bat zen Miroslav Krležak hitzaldi bat eman zuen Yugoslaviako Idazleen Elkartearen hirugarren biltzarrean, 1952an. Hitzaldi hark aro berri baten hasiera markatu zuen Yugoslaviako arte korronteetan, errealismo sozialista dogmatikoa baztertu egin zuen eta.\nXIX. mendearen erdialdekoak dira errealismo sozialistaren lehendabiziko agerpenak. Literatur iraultza bat suposatu zuen mugimenduak Britainia Handian eta Frantzian. Errusian, XX. mende hasieran hedatu zen errealismo sozialista, batez ere, Maksim Gorki idazlearen lanei esker. Beste idazle batzuek ere bere egin zuten korrontea: Katsiubinsky Rainis, Akopian, eta Edvoshvilik esaterako. Eguneroko bizimodua ikuspuntu sozialista batekin konbinatu zuten. Errealismo sozialistak, ordea, bazuen ezaugarri politiko bat, sobietarren politikak kudeatutakoa. Zentsura eta argitalpenen kontrola zen politika haien ezaugarrietako bat, baina ez zen sobietarrekin hasi mugatzea; aspaldiko ezaugarria zen zentsura Errusiako bizimoduan. Gobernu Tzaristek zentsura erabiltzen zuten liburuak argitaratzekoan baina Errusiar Inperioko idazle eta artistak abilak izan ziren zentsura saihesten. Halere, sobietarren zentsura ekiditea zailagoa zen.\nErrealismo sozialistak neoklasizismoan eta XIX. mendeko Errusierazko literaturan ditu bere erroak, herri xumearen bizimodua deskribatzen baitzen bertan. Maksim Gorkik egin zituen lan adierazgarrienak. Errealismo sozialista sobietar sistemaren produktu bat izan zen. Merkatudun herrialdeetan artistek euren lanak salduta eramaten zuten aurrera bizimodua. Sobietar gizartean, berriz, merkatua ezabatua zegoen eta artistak estatuaren zerbitzura aritzen ziren. Hala, hainbat artista estatuaren langile bilakatu ziren, betiere, oinarrizko betebeharrak betetzen bazituzten. Artistek hezkuntzan trebatuak eta lehiakorrak izan behar ziren. 1934ko batzarraren ostean, estatuak lau arau jarri zituen artelan bat errealismo sozialista bezala sailkatua izan zedin 1.\tProletarioentzat arte ulerkorra izatea. 2.\tEguneroko bizimodua islatzen duten pertsonak azaltzea. 3.\tIrudikapenari dagokionez, zerbait erreala izatea. 4.\tEstatuaren eta alderdiaren helburuak goratzea.\nErrealismo sozialistaren zenbait eskultura Varsoviako Kultura eta Zientzien Jauregian\nGarapen sozialista baten alde proletarioak egiten duen borroka eta lortutako arrakasta goratzen ditu errealismo sozialistak. Idazle Sobietarren Batasuneko estatutuek honakoa zioten errealismo sozialistari buruz 1934an.\nSobietar literaturaren eta literatura kritiken oinarria da. Artistari egia eskatzen zaio, errealitatearen irudikapen historikoa garapen iraultzailean azaltzea. Bestalde, aldaketa ideologikoari lotuta egon behar dira errealitatearen irudikapen historikoa eta egia, langilearen hezkuntza sozialismora bideratuta.\nLangile arrunta goratzea zen asmoa, nekazaria edota industria arlokoa izanda ere. Haren bizimodua eta lana miresgarri bezala azaltzea zen xedea. Beste era batera esanda, jendea komunismoaren ezaugarriekin heztea zen asmoa. Azken helburua Leninek aipatutako “gizaki berria” sortzea zen, Gizaki Sobietar Berria. Stalinek, bere aldetik, “arimen ingeniari” giza izendatu zituen errealismo sozialista lantzen zutenak.\nErrealismoa lortzea garrantzitsua zen. Langilea bera, zen bezalakoa, lanerako tresneriarekin azaltzea zen garai hartako arte sobietarraren beste helburuetako bat. Era batean, Mendebaldeko eta AEBetako artearen bilakaera biltzen ditu mugimenduak, gizakia baitzen hango nobela, olerki edota artearen erdigune. Proletarioa zen ideia komunisten erdigunea, beraz, aztertu beharreko gaia zen haren bizimodua. Tsarren agindupean egiten zen artearen aurrean, aldaketak ekarri zituen mugimendu berriak; baina antzekotasunak ere izan zituen XIX. mende amaierako mugimenduekin, jende arruntaren bizimodua islatzen baitzuen. XX. mendeko Mendebaldeko artearekin alderatuta, aurreikusteko moduko artea bezala zegoen kontsideratua errealismo sozialista. Nekazari edota industriako langile gihartsuak pozik irudikatzen ziren. Stalinen garaian, diktadorearen heroi gisako potretak egiten ziren gurtzea hedatzeko. Industria eta nekazaritza arloko paisaiak ziren gairik ohikoenak eta horren bidez ekonomia sobietarraren lorpenak goratzen ziren. Nobela idazleek doktrina marxistari buruz idatzi behar izan zuten, materialismo dialektikoari buruz. Musika konpositoreek ere proletarioen bizimodua eta hauen borrokak bizitu behar zituzten.\nErrealismo sozialistari egiten zaizkion zenbait kritika[aldatu | aldatu iturburu kodea]\nErrealismo sozialista askotan izan da kritikatua, alderdiaren doktrinaren araberakoa izan delako, eta, benetako arteak mugatu dituelako.\nZenbaiten arabera, errealismo sozialistaren produktuak kaskarragoak dira errealitatearen ikuspegia mugatu egin izan zaielako artistei. Korronte honen beharra ez zuten marxista guztiek onartu. Batzuek esaten dutenez, Marx, Engels eta Trotskik artearenganako ikuspegi oso liberala zuten, eta honek kalte egingo lioke beraien propaganda ideiari. Azken finean, kontraesana lortuko litzateke beraien ideietan bertan.\nSaiakera marxista lantzen zuen Georg Lukács hungariarrak errealismo sozialistaren zurruntasuna kritikatu zuen. “Errealismo kritikoa” proposatu zuen alternatiba gisa. Halere, bere ahots kritikoak ez ziren 1980ra arte aintzat hartu.\nLenin, Isaac Brodskiy-ek margotua.\nStalini eskainitako monumentu erraldoia Pragan (1955-1962).\n"Mehatzaria" Boris Eremeevich Vladimirski-k irudikatua\nErreaslismo sozialistan oinarritutako estatuak, Varsoviako Kultura eta Zientzien Jauregian.\nVarsoviako hilerri militar sobietarraren irudikapena. Langileak azaltzen dira soldadu irabazleak goratzen.\n"Ezkontza biharko kale batean", Yury Pimenov.\nLehendabizko traktorea Vladimir Krikhatsky-ek margotua.\n↑ (Ingelesez) D.F. Markov eta L.I. Timofeev, "Socialist Realism"\n↑ (Ingelesez) Yugoslavia: Introduction of Socialist Self-Management\n(Ingelesez) Marxists.org Errealismo sozialistari buruzko web orria\n(Ingelesez) Errealismo sozialistaren arte galeria\n(Ingelesez) Arte politikoen museo birtuala – Errealismo sozialista\nMultimedia: Socialist realism\nBNF: 119327288 (data)\nSobietar Batasuneko kultura\nXX. mendeko artea\nOrriaren azken aldaketa: 22 abendua 2021, 13:05.


Jubenilen garaipen garrantzitsua, 2-0 | El Diario Vasco\nZarautzJubenilen garaipen garrantzitsua, 2-0\nJubenilen garaipen garrantzitsua, 2-0\nJubenilek merezimenduz irabazi zuten larunbatean. / ETXEBERRIA\nDV ZARAUTZ. Martes, 21 noviembre 2017, 00:38\nLiga Nazional jubenil mailako Zarautz kirol elkarteak garaipen garrantzitsua lortu zuen pasa den larunbatean Astin Bilboko Loyola Indautxuren aurka, arerio zuzena; 2-0 izan zen azken emaitza, eta egia esan Xabier Oterminen mutilek emaitza zabalagoarengatik irabazteko aukerak sortu zituzten, baina lehen zatian Manterolak eta bigarrenean Goikoetxeak sartutako golekin lortu zuten garaipena. Era honetara, jeitsiera postuetatik aldentzen dira, 14 punturekin, nahiz lanean jarraitu behar diferentziak oso txikiak baitira. Datorren asteburuan berriz ere etxean jokatuko dute, Antiguoko B izango dutelarik arerio bezala.\nBestalde, ohorezko mailako lehen taldea berdinketarekin etxeratu zen Lesakara egindako bidaiatik; Alex Rodriguez-ek aurreratu zuen taldea; ondoren bi gol jaso eta atzetik jarri ziren, baina azken minutuetan Berasategik berdinketaren gola lortu zuen.\nBigarren mailako neskek, berriz, 2-5 galdu zuten Asti Txikin Aurrera Vitoriarekin.\nJosé Reyes, de Leioa, fue el ganador del Concurso de Pintura al Aire Libre\nEl Amenabar iniciará la Liga frente al Cisne, de Pontevedra, en Zarautz\nMoila biziberritzen ekimena gaur itzuliko da kukaña eta guzti\nGaur gaueko hamarreetan abiatuko da Torre Luzea parkean Bertso-astea\nTrabajo en equipo de los ciclistas de la Zarauztarra\nEl Amenabar, en la parte noble de la tabla Abierto el plazo para el concurso de escaparates


BIDEOAK - Cooperates ONGD\nBideo gehiago aurki dezakezu gure kanalean aritzen you Tube\nsusperraldi ekonomikoa San Vicente kantonamenduan. Ekuadorren\ngure ikaskide egindako Beautiful video aritzen Ekuadorren eta horrek ekonomia berreskuratzeko lana laburbiltzen, ekoizpena eta turismo elkarteak eta lotutako artisau San Vicente Kantoiko ekoizpena, lurrikararen ondoren. artisau zentro Los Hijos del Sol eraiki du, eta izan diren elkarte bakoitzeko berezitasunak egokitutako prestakuntza eman. Errioxako Gobernuak finantzatutako proiektua.\nCoopera kide bihurtu. duzun guztia esango dute: Carlos Sobera, Fernando Llorente, Patxi Freytez eta Carlos Coloma gonbidatzen digu bereziki 'Elkartasun iraultza horren parte izan nahi du’ bertan Cooperates da.\nWara wara proiektu. Sierra Leona\nEskolak jarduerak txostena wara wara 2016/2017. 9 minutu behar gure lana eta komunitate-lana buruz ikasteko eskola eraikitzen eproyecto da.\nAcircándonos Ekuadorren proiektu\nHona hemen bideo Acircándonos zirriborroa Ekuadorren laburpena da. Otsailean zehar talde hau, guztira, egin 42 irribarre egiten erakusten 16.000 haur eta helduentzat eremuetan eragin die lurrikararen arabera. Gure Ekuadorren bazkide Coopera Amparo Freire rene Mejia Lan handia honetan zegoen lagunduz.\nRioja Sport. V Carlos Coloma martxoaren Elkartasun Coopera ONGD\nneskak onurarako izan diren sexu-nazioen eta Cooperates antolatzen duen Hego Kivu programa baten barruan jorratzen eta bultzatzen ari diren Carlos Coloma arabera antolatu.\nV Marcha BTT Carlos Cooperates batera Coloma laguntzen R.D. Congo\nLorena Aguirre, Cooperates DR Congo arduraduna, bultzatzen gaitu herrialde hartako to the V Marcha BTT parte Carlos Coloma elkarlanean. du 19 March pedaled guztiak laguntza proiektu hau sexu-indarkeriaren biktima laguntzen duen Hego Kivu inguruan oztopatu asmoz, DR Congo.\npromozio bideoa Coopera.\nIn 1994 ikasle gazte talde bat elkarrekin erabaki jende askoren bizitza hobetzeko, horrela jaio zen GKE Coopera du. Hogei urte geroago ari gara oraindik berean ilusioa gure bazkide esker lanean, boluntarioak, kolaboratzaile eta lagun batek onartzen digu gure proiektuetan. Bideo honetan, gure lana eta eskerrik bira txiki bat denak da.\nKongoko Eguberri: egiten dugu soinu-txartel honekin, MAZINGILA idatzi eta konposatu Justin Kashara abestia da. Hau kantatu haurrak ROOT taldearen arabera & KIMUEN de Lwiro, R. D. del Congo, Ikertzaileek nor Center de Recherche en Zientzien Naturelles umeek eta langileen Primate Errehabilitazio Zentroa Lwiro semeak (ETRC). Cooperates urte proiektu hau onartzen, programa bat ere hezkuntza estaltzen barruan, indarkeriari aurre egiteko adingabeen aurkako, osasuna eta giza eskubideak. Abestiaren hizkuntza Swahili da. Egindako Afrikan santutegi by arazoak ingurumena = MAZINGILA aurpegiak eta babesa lanak analizan, batez ere,, CRPL du, eta bere nekaezina borrokan salbatzeko txinpantzeek = SOKOMUTU eta hainbat espezie primates, beste animaliak izan dira hil eta erdian etorriko baita sendatu beharreko. Baina deiak guztien gainetik guretzat gehiago jakitun eta guztiok emateko biodibertsitatea babesteko horretan parte hartzea nahi!\nGaia eder horrekin, horren grabaketa izan ere gure erbesteratuen lankideek lagundu R.D in. del Congo, Itsaso eta Lorraine, Nahi dugu Eguberri bat eta onena guztiak 2016 eta zure laguntza eskertu nahi diegu gure lana bertan, besteak beste, R bezalako herrialdeetan gabe. D. del Congo, Senegal, Ekuador eta Angola ez litzateke posible.\nIkasleen Sagrada Familia’ (Ekuadorren) Eskerrak dute beren eskola birsortu laguntzeagatik\nThe Colegio Sagrada Familia lehen eta bigarren run eskola bat Ama hasiera the Zerbitzarien da, giza eta erlijio formazio laurehun baino gehiago tokiko haurrei ematen. lurrikara 16 Apirila, eurite eta uholde Playa Prieta aste baten ondoren, Eskolako eraikin nagusia bilduta, erabat zen deuseztatu dena barruan izan nuen.\nBerezia hogeigarren urteurrena Cooperates\nXX Herrialde urteurrena Berezia.\nargitaratuko 22 bat. 2015 Eskerrik asko hauetarako 20 urte posible egiteko herrialde ezberdinetan lan egiten duten horiek guztiak elkarlanean aritzea: erbesteratuen langileak, tokiko langileak, elkarteak eta tokiko bazkideak, erakunde eta tokiko enpresak, boluntario eta proiektuaren onuradun. garapen landuz\nhaurren berreskuratzeko psikosoziala kaltetutako Hego Kivu gatazka armatuak proiektua (2013)\nHaurrak kantatuko Lehen Hezkuntzako Cino\nkaltetutako gatazka armatuak Hego Kivu haurren berreskuratzeko psikosoziala eta beren eskubideak babesteko Project. Proiektu Helburua dituzten jaio eta hazi dira egoerak trauma testuinguru batean haurrei laguntza psikologikoa eskaintzea zen: gerra bat, zibilak eta haurrak biktima nagusiak dira.\nemandako… Kongoko argazki erakusketa GKE Coopera antolatutako dago. Luis Miguel Belvis irudiak eta objektuak eramango gaituzte Kongoko Errepublika Demokratikoan dagoen. Erakusketa honek zikloaren barruan sartzen da Look eta Think Cooperates, Laginak sail horretan denek ekartzea gure proiektuetan egin hegoalde eta lanaren errealitatea nahi dugu.\nindarkeria sexuala adingabeek egin R.D hasi. del Congo\nRadio zer den sexu-erasoen kasuan egin Leku, Laguntza Programa azpian egin ume Kongoko sexu eraso biktimentzako.


Oier: Hasteko gogoz eta ilusio handiarekin gaude.\nOier: "Hasteko gogoz eta ilusio handiarekin gaude".\nKapitain gorritxoa larunbateko neurketaren inguruan mintzatu da prentsa aretoan.\nGaur goizean, lehen taldeak Taxoaren izan duen entrenamendu saioa amaitu ondoren, Oierrek kazetarien galderei erantzun die larunbateko partidari begira bere ikuspuntua adierazteko. "Gogoz gaude eta urduritasun puntu batekin. Lehen Mailara itzuli gara eta orain txapelketa hasieraren atarian aurrean izango ditugun taldeak, haien maila eta konpetentzia gogora etortzen zaizkit. Alde horretatik errespetu handiarekin joango gara baina gogoz eta ilusio handiarekin baita ere", esan du kapitainak.\n"Denboraldia oso luzea da eta prestaketa prozesu bat da. Ezin gara orain ure momenturik onenean iritsi. Beste taldeak ere prozesu horretan daude. Puntu hori ahalik eta lasterren hartzen badugu, hurbilago izango dugu helburua lortzea eta guretzako hobe", esan du.\n"Leganés talde indartsua da. Lehiatzen badakitela argi utzi zuten iazko denboraldian hainbat zelaietan garaipena lortuz. Talde horrek atzean ez du hutsik egiten eta aurrean jokalari interesgarriak ditu. Sistema ezberdin batekin jokatzen du, guk sistema hori ezagutzen dugu, iraganean horrela jokatu izan dugulako eta hori ari gara lantzen entrenamenduetan, modu horretan aurre egiteko gai izateko", ha destacado el capitán del equipo navarro.\n2019ko Abuztuaren 15a 13:35e(t)an\n2019ko Abuztuaren 15a Kronika\n2019ko Abuztuaren 15a Informazioa\n2019ko Abuztuaren 15a Prentsaurrekoa


Pandemia baten ibaira isuritakoak - Nafarroako Hitza Pandemia baten ibaira isuritakoak – Nafarroako Hitza\nPandemia baten ibaira isuritakoak\n2021, otsailak 05 Albisteak, Astekoa, Gizartea, Kultura, nafarroa 457\nAlfredo Murillo eta Patxi Aldunate Cabeza de Artista dira. Izen horrekin sinatzen dituzte elkarrekin sortutako artelanak: ‘20 20’ fanzinea da azkena. Hogei idazlek eta hogei artista plastikok 2020ari buruz egindako gogoetak jaso dituzte, 20x20ko argitalpen batean.\nJule Costa artista nafarrak ur jauzi baten bidez irudikatu du koronabirusaren pandemiak egunerokoan ezarritako “zurruntasuna”. Ur-lasterrak denak eramaten ditu bide berean, “etorkizun ilun” baterantz, baina jokaleku horretan ere, bada zeri heldu: ur gainean ageri den enborra da ezezaguna den inguru horretan gauzak sortzeko aukeraren isla. “Ur jauzitik eroriko gara denak, baina elkarrekin gara, eta horrek lasaitzen ahal gaitu. Enborretik ere atera baitaitezke hostoak”.\nCostak hitz horien bidez azaldu du Alfredo Murillok eta Patxi Aldunatek —Cabeza de Artista osatzen du bikoteak— koordinatutako fanzinerako egindako obra. 20 20 izenburupean, hogei idazlek eta hogei artista plastikok 2020. urteari buruz egindako gogoetak jaso dituzte lan horretan, 20×20 zentimetroko argitalpena osatuz. Murillok artista plastikoen zerrendan egin du bere ekarpena; Aldunatek, berriz, idazleenean.\nBerrogei egileek 2020. urtearen ingurukoak hartu dituzte ardatz. “Askatasuna eman diegu nahi zutena egiteko”, azaldu du Murillok. “2020an pandemiak eztanda egin arren, jende askorentzat joan den urtea ez da pandemiaren urtea izan”, erantsi du Aldunatek. Cabeza de Artistarentzat, hain zuzen, 2020a urte “aberasgarri eta interesgarria” izan da artearen esparruan: osasun krisia lehertu baino lehen, Jabier Villarrealen omenez Eibarren (Gipuzkoa) egindako erakusketan parte hartu zuen bikoteak; Altsasuko Iortian eta Iruñeko Ziudadelan ere erakutsi zituzten Cabeza de Artista gisa sortutako lanak, eta, urte amaieran, Nafarroako Gobernuko Kultura Departamentuak proposatuta, orain argitaratutako 20 20 fanzinea prestatzen hasi ziren, Landarte programaren barruan.\n“Ni naiz Cabeza de Artistaren bihotza, eta Alfredo [Murillo], berriz, burua”, erran du Patxi Aldunatek, maskarak ezkutatutako irribarre batekin. Pandemiak kulturaren esparruan eragin duen astindua ahaztu gabe —artista anitz “kale gorrian” gelditu direla oroitu du Murillok—, umorez eta ilusioz ere jantzi nahi izan dute bi artistek beren azken proiektua. “Argitalpen osoan sumatzen da pandemiaren eragina, baina parte hartzaileek gogoeta eta ekarpen ezberdin asko egin dituzte, eta horiek zabaltzea da kontua”, nabarmendu du Murillok. Iragan urteak gogoetarako eman duen aukera baliagarri bilakatu nahi izan dute.\n200 ale salgai, hiru euroan\nCabeza de Artistak 20 20 fanzinearen berrehun ale argitaratu ditu, eta hiru euroan jarri ditu salgai, Iruñeko Katakrak liburu dendan eta Iturrama margo dendan. “1990eko hamarkadan egiten genituen fanzineak Toki Lezan eta Zurizan saltzen genituen; taberna horietan ere utzi nahi genituen, baina itxita daude”, erran dute, triste samar.\nGazte garaiko fanzineak osatzen zituzten modura, hitzak eta irudiak jaso dituzte Murillok eta Aldunatek argitalpen berrian. Artista plastikoen artean, eta Jule Costarekin batera, Murillo bera, Jose Miguel Corral, Maria Jimenez Moreno eta Santos Iñurrieta daude, bertzeak bertze. Idazleen zerrendan, berriz, Aldunaterekin eta Iruñeko Caldereria auzoan margoketa bat egin zuen egile anonimoarekin batera, Itzine Aldunatek, Iban Garrok, Max Nitrofoxkak, Sara Guerrak eta Julen Zelaieta Iriartek parte hartu dute, bertzeak bertze.\n“Parte hartzaile gehienak dira nafarrak, baina badira gipuzkoarrak, arabarrak eta bizkaitarrak ere”, azaldu dute Murillok eta Aldunatek.\nZelaieta Iriartek, adibidez, Nafarroako Bertsozale Elkartearen bidez jaso zuen Patxi Aldunateren gonbita, fanzinean parte hartzeko. “Fanzine bat zer zen ere ez nekien”, onartu du bertsolari beratarrak, baina gustura aritu da, eta, Pandemia baten kronika ttikia izenburupean jaso ditu koronabirusaren inguruko bere hausnarketak eta bizipenak. “Bertsotan dena errana dagoenez, segidillaren doinua aukeratu dut azaltzeko, bertzeak bertze, muga bat jarri digutela”, azaldu du Zelaieta Iriartek.\nBertsolaria fanzinea jasotzeko zain da orain; Costak badu berea, eta “oso kontent” dago emaitzarekin. Balio handia eman dio, batez ere, artista batzuen eta bertzeen arteko elkarlanari. Nork bere ekarpena egin arren, lan guztiak batera emateak ekartzen du “egoera beste modu batera begiratzeko aukera”. Horixe nabarmendu du Costak, eta onartu du pandemiak eragin egin diola egunerokoan, bai eta bere lan artistikoan ere. “Altsasun egindako erakusketa batean ere, gairik ez ziguten eman, baina obra guztien atzean sumatzen zen pandemia; ez dakit barruko zama kentzeko modu bat den, edo bidea argiago ikusteko saio bat”, erran du.\nUharteko Arte Garaikideko Zentroko arduradunetako bat da Nerea de Diego, eta artista da 20 20 fanzinean parte hartu dutenetako bertze bat. Nabarmena da Uharteko zentroak eta Cabeza de Artistak duten harremana, eta, ondorioz, ia berez sortu da elkarlana. Murillok eta Aldunatek elkarrekin ondutako lehendabiziko erakusketa Uharteko zentroaren eskutik egin zuten. Bi buru erraldoi sortu zituzten okasio hartan. Bikote artistikoa bere bideko “unerik onenean” dela garbi du Aldunatek, eta zalantzarik gabe nabarmendu du. Gehiago ere erran du: “Alfredorekin batera aritzen naizenean, erabat seguru aritzen naiz. Badakit bete-betean asmatu dugula. Bakarrik nagoenean, zalantza gehiago izaten ditut”. Buruak eta bihotzak, edozein modutan, elkarrekin egiten dute aurrera. Eta 20 21 fanzinea pentsatzeari ekin dio jada Cabeza de Artistak.\n« Gidari berekoiak kameren jomugan\nIritzia: Ez dago arbolarik adar ihar bakorik »


#Erronkleta ekimenagatik tokiko antolatzaile onenaren saria jaso du Cristina Enea Fundazioak Budapesten Europar Batzordearen eskutik - Cristina Enea Fundazioa\n2019/10/21 Bizikletaren Behatokia • Cristina Enea Fundazioa\nBigarren urtez jarraian Europar Batzordeak sustaturiko Social Biking ekimenean tokiko antolatzaile onenaren saria eskuratu du Cristina Enea Fundazioak iragan urriak 18an, #Erronkleta izeneko erronkari esker. Hiru astez, #Erronkleta ekimenak – ekimena Donostian horrela bataiatu da– mugikortasun eredu eta ohitura jasangarri eta osasungarriak sustatu ditu herritarren artean, bizikletaz egindako joan-etorriak saritzen dituen lehiaketa baten bidez.\n142 parte-hartzailek eman dute izena aurten Donostiako erronkan (gizon eta emakumeen artean modu ekitatiboan banatuta), guztira 4.756 kilometro eginez. Ekimena Donostiako Bizikletaren Behatokiak koordinatu du, eta bere parte dira Cristina Enea Fundazioa, Donostiako Udaleko Mugikortasun Saila eta Kalapie hiriko txirrindularien elkartea.\nEuropar Batzordeak hiru irizpide hartu ditu kontuan Cristina Enea Fundazioa Europako toki-erakunderik onena dela baloratzeko orduan:\nBiztanle bakoitzeko parte-hartzaileen kopurua (parte-hartzaile aktiboen kopurua, hiriko biztanleei dagokienez).\nParte-hartzaileek lortutako puntu sozialen kopurua (ibilbide bera bikotean edo taldean egitean lortutakoak dira puntu sozialak).\nSustapen-kanpainaren kalitatea eta eraginkortasuna.\nCristina Enea Fundazioko zuzendari Txema Hernández eta Enrique Ramos Donostiako Udaleko Ekologia eta Osasun Publikoko zinegotzia Budapesten izan dira iragan urriak 18an Europar Batzordeak antolatutako galan, eta, bertan, hiriaren ekimena Europa mailako toki-erakunderik onena dela egiaztatzen duen saria jaso dute. Saria Tibor Navracsicsen eskutik jaso dute, Hezkuntza, Kultura, Gaztedi eta Kiroleko Europar Komisionatua, eta Joint Research Centerreko arduraduna.\nEuropako Batzordeko Joint Research Centerrek emandako sari hori "hiriarentzat albiste bikaina" dela azaldu du Ramosek, eta gaineratu du sari honek "Cristina Enea Fundazioa urte hauetan guztietan egiten ari den lan bikaina berretsi eta aitortzen" duela.\nErronkak iraun duen hiru asteetan, parte-hartzaileek mugikortasun-modu eta -ohitura jasangarriagoak eta osasungarriagoak sustatzen dituen ekimen batean parte hartzeko aukera izan dute, hiru faseren bidez.\nLehenengoa banakako fasea izan da, bigarrena bikoteena eta hirugarrena taldeena, eta horietako bakoitzean puntu kopuru jakin bat jaso dute, bizikletan egindako kilometro kopuruaren arabera, pertsona bakoitzaren joan-etorriak jasotzen zituen Bike Prints aplikazio mugikorraren bidez erregistratuta. Horrela, fase ezberdinetan lortutako puntu kopuruaren arabera, sariak eta opariak zozketatu dira parte-hartzaile guztien artean: hiriko establezimenduetan bizikleta materiala erosteko txartelak, bizikletak prest jartzeko txartelak, Dbiziko aparkaleku babestuak erabiltzeko abonuak, etab.\nBizikletaren Behatokiko Leire Sarobek adierazi duenez, "parte hartu duten pertsonek transmititzen dizkiguten inpresioen arabera bizikletaren erabilera sustatzeko modu dibertigarria da ekimen hau" eta, gainera, "pertsona batek baino gehiagok hautsa kendu dio trastelekuan ahaztutako bizikletari".\nBestalde, Pilar Arana Mugikortasuneko zinegotzi ordezkariak adierazi duenez, "sari hau bizikletaren erabilera sustatzeko azken urteotan egindako lanaren emaitza da, bizikleta konexioen sarea etengabe zabalduz, bizikletarekin lotutako zerbitzuak eskainiz eta egindako sustapen kanpainen bidez. Ekimenean emakume eta gizon aktiboen parte-hartze parekideak dakarren albiste ona nabarmentzekoa da, baita ere".\n#Erronkleta ekimenaren antolatzaileok eskerrak eta zorionak eman nahi dizkiegu bi edizio hauetan parte hartu duten guztiei, gure hirian egunero bizikletan ibiltzeko erronka beren gain hartzeagatik.\nZure negozioan energia nola aurreztu meteorologia-produktuei esker


Why Goazen — IMH\nYou are here: Home › About us › IRAUTEN - Corporate Social Responsibility › Basque / Goazen › Why Goazen\nMaila eta eremu desberdinetako hainbat gakok eta arrazoik eragin zuten proiektua abiatzea:\n2003an IMHk eta Ahize-AEKk lankidetza-proposamena egin zioten elkarri. Aurretik EGALIK softwarea landu zuten, eta orduan, bi proiektu egiteko aukera ikusi zuten. Ahizeren ekarpena, erabilera-plana garatzeko diagnostikoa eta aholkularitza izango zen; IMHrena, langileen parte-hartze diagnostikoa egitea AEKri.\nProposamena egiteko une egokia izan zen:\nHilabete gutxi batzuk lehenago amaitu zen “Gurean bai” egitasmoa.\nUdalak martxan jarri berria zuen Euskara Biziberritzeko Plan Nagusia (EBPN), eta Elgoibarri, dituen ezaugarriak kontuan hartuta (ikusi 3. koadroa), C2 eredua dagokio. Eredu horren lan esparru garrantzitsuenetako bat lan-mundua da.\nIMHk eta GOAZEN egitasmoak bat egiten dute balioetan. Egitasmo honen oinarrizko balioetako bat begirunea da, eta egungo enpresek errespetua izan behar diote bezeroari, ingurumenari, langilearen osasunari eta eskubideei, emakumearen lan-munduratzeari, eta baita enpresaren eta ingurunearen errealitate soziolinguistikoari.


ADISKIDEAK – Kolokon – La forma joven de entender el sexo, las drogas y el rock and roll\nLagun-taldea aukeratu egiten dugu, eta hark gu aukeratzen gaitu, guztion gauza berberak partekatzeko. Gustu, interes eta iritziez gain, kezkak eta susmo txarrak ere partekatzeko gunea da lagunartea.\nKoadrila-mota asko dago, bakoitzak bere ezaugarri bereziak dituelarik (jantziak, musika-mota…), baina, egia esan, adiskideen nortasuna dela-eta dauzkagu harremanak haiekin, ez janzkera dela eta. Horrela, bada, hasiera batean gurekin lotura handirik ez duten pertsonak ezagutzeko aukera ere edukiko dugu.\nGaztaroan koadrila guztiz baliagarria zaigu, berezia da; koadrilakoekin ditugun harremanak ezberdinak dira.\nEz da gauza bera adiskide mina edo lagun hutsa izatea; normalean, lagun gehiago ditugu, adiskide minak baino. Adiskideekin ezberdina da dena: konpromiso handiagoa eta denbora luzeagoa eskatzen digute, eta guk haiei ere bai; eta elkarrenganako begirunea eta estimazioa ere badaude tartean.\nNorberaren nolakotasunak estimatu behar ditugu. Egoera larri batean laguntza handia eman diezaguke adiskide batek. Horrelako harremanek iraun dezaten, denbora eta ahaleginak behar dira.\nKonturatu gabe bada ere, denok betetzen dugu geure papera koadrilan; koadrila guztietan daude xelebrea, azkar ustekoa, borrokazalea, isil-isila, kontakatilua… Hala ere, beti ez dugu bete nahi egokitu zaigun papera eta, horrexegatik, hobe dugu paper hori betiko ez izatea, sailka ez gaitzaten.\nEz da ezinbestekoa lagun-talde edo koadrila bakar batean egotea. Zure taldeak gustuko duzun zerbait egin nahi ez badu, beste koadrila batekin egin dezakezu, horrek inolako arazorik sortu gabe.\nZure bikotekideari guztiz lotuta egon arren, ez ahaztu adiskideak, eman astia haiekin ere bai.\n“Ez bilatu akatsik gabeko adiskiderik, adiskiderik gabe geldituko baitzara, betiko. Ez bilatu akatsik adiskideengan, apurka-apurka bakarrik geldituko baitzara“


Arauz kanpoko eraikuntza-makineria identifikatzeko gida. Dorre-garabiak | Blog Eraikal\nCECEko dorre-garabien Europako fabrikatzaile nagusiek bidegabeko lehiapean fabrikatutako makineria eta langileen segurtasuna arriskuan jartzen duena azkar detektatzeko tresna gisa erabiltzeko gida bat garatu dute.\nLangileen segurtasuna bultzatzea du helburu gidak. 2011ko maiatzean egina da, eta hainbat hizkuntzatan dago eskuragarri; besteak beste, gaztelaniaz . Ezagutza tekniko handirik izan gabe ere azter litezkeen oinarrizko elementuen zirriborroa da.\nArgi eta erraz azaltzen du zer puntu diren garrantzitsuenak Europan lehen aldiz merkaturatzen edo zerbitzuan jartzen den garabi bati dagozkion lege-eskakizunak betetzen dituen ala ez jakiteko. Hala, ekipo-ondasunen “erabiltzaileei”, hau da, langileen eskura dorre-garabiak jartzen dituzten enpresariei, aukera ematen zaie era berean laneko arriskuen prebentzioko legeriak ezarritako eskakizunak betetzeko. Eskakizun horietako bat da erosketa-unean indarrean den merkaturatze-legeria betetzen duten ekipoak erostea.\nBeste zenbait gairekin batera, hauek lantzen ditu gidak: garabiak izan behar duen dokumentazioa, soinu-emisioak, garabiaren osagaien konbinazioa, segurtasun-ekipamenduak…\nCECEko dorre-garabien atalaren ekimen hau ekipo-ondasunen alorreko Europako zenbait elkarteren ekimen bateratu batekoa da. Ekimen horren bidez, Europako Batasunean merkaturatzen edo zerbitzuan jartzen ari diren produktuen “merkatuko zaintza” bultzatzeko plataforma bat sortu dute. Plataforma horretan, dorre-garabiei buruzko dokumentuaz gain, beste makineria-mota batzuetarako antzeko dokumentuak ere badaude.\nIturria: Construarea , 2011/12/22\nThis entry was posted in Arauak, Dokumentuak and tagged Cece-a, Eraikal programa, Garabiak. Bookmark the permalink.


Iratxe Fernández | 2019 - Bilbao VisualDay Eguna\nValentziako Unibertsitate Politeknikoan Arte Ederretan lizentziatua (2010. urtean), pintura eta diseinu grafikoaren espezialitatean. Euskal Herriko Unibertsitatearen (EHU/UPV) Arte Ederretako fakultateak emandako Arte Ikerketa eta Sorkuntzako Masterra (INCREARTE) egin zuen 2011n.\nDiseinu grafikoan duen formazioa marketing digitaleko eta online merkataritza eta diseinu grafikoko ikastaro ugarirekin osatu izan du. Horrez gain, astialdiko ume eta gazteen boluntario eta monitore gisa trebatu eta lan egin izan du.\n2012.etik Muxote Potolo Bat SMko taldearekin kide da eta diseinuaren eta komunikazioaren arloetan dihardu. Honekin batera, enpresarako #Visual Thinking estrategiaren esparruan, Bikabloren eskutik bere burua trebatu du eta hainbat ekitaldi eta bileratan egin izan ditu Graphic Recording saioak.


Matrikula zozketaren irabazleak\n2017 Apirilak 26\n2015/16 ikasturteko matrikula Cesar Escuderorentzat izan zen eta bere izena proposatu zuen Beatriz Comesañak matrikularen erdia izan zuen deskontu. Biek Lizarraldeko AEKn eman zuten izena.\n2016/17koa Miren Jone Ernagak irabazi zuen eta Amparo Lozanok, Lizardi AEK euskaltegiko ikasleak, berriz, matrikularen %50eko beherapena.\n2017/18 ikasturtean, sariduna Gonzaga Aristondo izan da, Xabier Urteaga ikasleak proposatutako laguna, hain zuzen. Biak Donostiako Irrintzi AEK euskaltegian aritu dira.


Legazpin hasi dira Guriditegiko zubiaren egitura indartzeko lanak - Goierriko Hitza : Goierriko Hitza\nLegazpin hasi dira Guriditegiko zubiaren egitura indartzeko lanak\nAurreko irailean Brinkola auzoko bizilagunek zubia ikuskatzeko eskaera egin zioten udalari. Azpiko zubiaren egoera txarra ikusi eta urgentziazko prozedura abiatu zuten\nLegazpiko udal gobernuak, aurreko irailean, aurrekontu parte hartzaileen dinamika martxan jarri zuenean, Brinkolako bizilagunen aldetik Guriditegiko zubia ikuskatzeko eskaera jaso zuen. Udal teknikari bat bertaratu zen eta zubiaren goiko aldea itxuraz egoera onean dagoela dirudien arren, azpitik eusten dion garai bateko zubiaren egoera txarra zela ondorioztatu zuen. Koldobike Olabide Gipuzkoako Urak erakundeko ordezkariekin bildu zen –zubiaren azpitik Urola erreka doa– eta zubia konpontzeko urgentziazko prozedura abiatu zuen. Atzo zubia konpontzeko lanak hasi ziren.\nIzan ere, iraila erditik zubitik ezin izan dira 3.000 kilotik gorako kamioiak pasa, ezta Junetorri autobusa ere. Aitzitik, hainbat bizilagunek kamioi pisutsuak bertatik pasatzen ikusi dituzte noizean behin. Zubia Guriditegi auzoa eta handik urrunago dauden baserriak Brinkola auzoarekin lotzen dituen azpiegitura da; hortik, besteak beste, konponketa lanen premia.\nAtzo hasitako lanek, udalak aurreikusitako epeen arabera, hiru asteko iraupena izango dute. Bizilagunentzat oinezko pasabide bat prestatu, eta lanen eremua hesitzea izan da lehenengo urratsa. Lanen materialak eta langileen etxolak non jarri erabaki dute, bide batez.\nZubitik pasatzen diren azpiegiturak zeintzuk diren aztertu behar dute eta haiek birmoldatu beharko dituzte lanei ekin aurretik. Zubiaren arkuaren azpian zurkaitz-kofratu bat jarriko dute haren egiturak gorabeherarik izan ez dezan eta errekara eraikuntza materialik eror ez dadin.\nEgun dagoen zubiaren hormigoizko lauza eraitsiko dute eta ondoren zubi muturretako lurra hondeatuko dute alboetako zubi-brankak egin, eta bertan egingo duten forjatu egituran sostengatu daitezen.\nJarraian ekingo diote forjatu egitura hori eraikitzeari. Bide-ardatzaren muturretan forjatu lana lotzeko egitura egingo dute eta erreka-ardatzaren muturretako forjatua hormigoizko dado batekin amaitu dute; dadoak uztai lana egiteko balioko du eta zubi azpitik doazen azpiegiturei bide emateko ere bai.\nArrapalak egin, kutxatila berriak jarri, zubia asfaltoz estali, hondatutako eremuak txukundu eta zubiaren alboetan segurtasun barandak ipiniko dituzte. Finean, aspaldiko zubiari errefortzua jartzeko ingeniaritza lana egingo dute.\nHori guztia datozen hiru asteetan egingo du Iparragirre Eraikuntza Lanak enpresak. Udalak lanek iraun bitartean sor daitezkeen eragozpenen gainean ohartarazi ditu bizilagunak.


Azpeitia birtuala Burdinbideak\nAzpeitia birtuala 20 de uztaila de 2007\nJoseba Barrio Ezkerra, gerok-ek eginda\nBehean Azpeitiako burdinbide museo birtualaren aurkezpena musikaz.\nKantua ITOIZ taldeko “lau teilatu” ospetsuko kanta da. Bere egileak, Juan Carlos Pérez-ek esaten zuen behin bere gurasoak, Galiziatik Euskal Herrira joan beharrean Ipar Ameriketako Estatu Batuetara joan izan balira eta euskera ikasi eta kanta hau euskeraz egin, ingelesaz egingo balu…. agian ez du beharrik izango gehiagorik lan egitea…\nBeraz omenaldi txikia egin nahi dugu kanta honi, hainbeste soinu argitu ditugulako.\nEskerrik asko Juan Carlos!\nMuseo birtualaren materiala\nAzpeitiako geltokiaren bulegoak\nAlsthom diesel lokomotorra\nMallet lurrun lokomotorra\nRenfe GM-951 garabia\nBrown Boveri tren makina elektrikoa\nAzpeitiako museoa: Kokapena\nErakusketa: Renfe 242F lurrun tren makina\nSuitza Azpeitiako burdinbide museo birtualean.\nUSA lurrun trenak Azpeitiako burdinbide museo birtualean.


Elkarte gastronomiko - Wikipedia, entziklopedia askea.\nElkarte gastronomikoak, Gipuzkoa eta Nafarroako iparraldean soziedade, Bizkaian txoko eta Iruñean peña izenez ere ezagutzen direnak, bereziki Euskal Herrian hedaturik dauden elkarteak dira, helburu nagusitzat bertako bazkide diren lagunei aisirako eta otorduetarako tokia eskaintzea dutenak.\nGaztelubide elkarte gastronomikoaren aurrean, Donostiako Danborrada prestatzen.\nDonostian sortu ziren XIX. mendearen erdialdean, garaiko turismoaren bultzadak ekarritako aisiaren pribatizazioari aurre egin eta bertako taberna eta sagardotegiei ezarritako ordu-murrizketen ondorioz. Geroztik, hasiera batean Gipuzkoara eta ondoren Euskal Herri osora zabaldu eta euskal kulturaren osagai deigarrienetakoa bilakatu dira, koadrila izeneko taldearekin batera. Donostian elkarte gastronomikoak hiriaren ikur dira eta parte hartze nabarmena dute Donostiako Danborradan. Aldi berean, kirol eta kultura ekitaldien bultzatzaileak ere izaten dira.\nHasiera batean eta XX. mendean zehar elkarte gastronomiko anitzek gizonak soilik hartzen zituzten bazkide gisa eta emakumeei debekatu egiten zitzaien, baina egun sexu-bereizketa gainditu den ezaugarria da. Funtzionamenduari dagokionez, taberna arruntetan ez bezala, elkarte gastronomiko bateko kideek eurek hartu, prestatu eta zerbitzatzen dituzte edariak eta janariak, autogestio printzipio batez: irabazi asmorik gabeko elkarteak izanik, aldiro bazkide-talde bakoitzak kontsumitu duena idatzi eta kostua bakarrik ordaintzen du, dagokion dirua kaxa komun batean sartuz eta gastu orokorrak aldiroko kuota batez estaliz.\n3 Txokoak herrialdeka\n4 Eragina euskal sukaldaritzan\nElkarte gastronomikoak auzoarekin loturik eratzen dira, auzo bakar batean elkarte zenbait izan badaitezke ere. Bazkideak koadrilak osatzen dituzten pertsonak izaten dira, gizonak tradizionalki. Kideen kopurua aldakorra da: dozena bat lagunetatik ehundik gora bazkideetara. Elkarte gastronomikoaren egoitzan sukalde bat, bazkideek beraiek ekarritakoarekin platerak prestatzeko, eta mahaiak eta aulkiak daude. Ohikoa ez bada ere, elkarte batzuetan sukaldari bat kontratatzen da platerak prestatzeko. Printzipioz elkarteak bazkideentzat soilik badira ere, ohikoa da bazkideak ez diren pertsonak bazkide batek lagunduta elkartera sartu ahal izatea. Garbiketa eta bestelako lanak bazkideen artean egin badaitezke ere, ohikoa da horretarako kanpoko pertsona bat kontratatzea.\nElkarteek bazkide kopuru mugatu bat izaten dute. Bazkide berrien sarrera bazkide batek elkartea utzi edo zendu egiten denean gertatzen da: hautagaia elkarteko bi bazkideren eskutik izena eman eta ondoren elkarteko bazkideen onespena jaso behar du.\nFrancoren diktadurapean, txokoak ospetsuago bihurtu ziren bertan euskaldunek estatuaren kontrolpetik at bildu zitezkeen leku bakarretako bat ziren. Bertan, politikaz eztabaidatu ezin zenez, euskaraz aritu eta abestu zezaketen.\nEibarren 46 "soziedade" daude 28.000 biztanleentzako.\nSanferminetan elkarte gastronomikoek "peña" dute izena eta jaietako antolakuntzan hartzen dute parte. Emakumeek gizonekin batera hartzen dute parte.\nGernikan txokoak hedatuak daude oso, 15.000 biztanleetatik 9 txoko daude 700 bazkide dituztenak.\nDonostian daude elkarte gastronomiko famatuenak (Gaztelubide, Union Artesana...). Donostiako Danborradan bere parte-hartzea ezinbestekoa da.\nEragina euskal sukaldaritzanAldatu\nTxokoen garapenak eragin handia izan du euskal sukaldaritzan. Plater tradizional asko txokoek berreskuratuak izan dira, bestela orain galduak izango lirateke. Plater berriak garatzeko ere izan dira inportanteak, bazkideek plater, osagai eta metodo berriak ekarri dituztelako. Bazkideen arteko ezaguera zabaltzeko ere baliagarriak izan dira, egungo zenbait euskal sukaldari handienak (adibidez Martin Berasategi) elkarte gastronomiko hauen kideak izanda.\n↑ Union Artesana Elkartea\nAzken aldaketa 11 otsaila 2021(e)an, 01:13(e)tan\nOrriaren azken aldaketa: 11 otsaila 2021, 01:13.


Idazketa tailer dibertigarria zuzendu zuen Peru Magdalenak | El Diario Vasco\nBajo-debaIdazketa tailer dibertigarria zuzendu zuen Peru Magdalenak\nIdazketa tailer dibertigarria zuzendu zuen Peru Magdalenak\nPeru Magdalenaren azalpenei adi entzuten. / ZABALA\nAMAGOIA ZABALA MENDARO. Jueves, 16 noviembre 2017, 00:16\nAurreko domekan, udal kultura sailak, Zubigazte proiektu berriaren barruan euskal ipuin idazte tailerra antolatu zuen Peru Magdalena kazetariaren eskutik. Tailerra, udal lburutegian garatu zen eta bertara 15 gaztetxo hurbildu ziren. Beste ekintzetan baino parte hartze baxuagoa izan zen baina antolatzaileek gustora azaldu ziren, izan ere, idazketaren zaletasuna bultzatzeko asmoz antolatu zuten eta partehartzaileen kopurua, «kopuru interesgarria» izan dela aitortru dute.\nPeru Magdalenak tailer oso dinamiko eta parte-hartzailea zuzendu zuen eta parte-hartzaile guztiek giro onean eta gustora jardun zuten ipuinak sortzen. Tailer honen zeharkako helburu batzuk, datorren Gabon ipuin lehiaketan, parte-hartzaileen kopurua eta lanen «kalitatea» igotzea eta hobetzea izan da eta oraindik ikusteko dago, eraginik izan duen edo ez.\n'Herri Txiki Infernu handi'\nGaur osteguna, iluntzeko 20:00etan, 'Herri Txiki Infernu Handi' grabazioaren, herri bideo proiekzioa izango da. Mikel Pagadi, Zuhaitz Gurrutxaga eta Sebastian Lizaso izan dira gaurko protagonistak, bideo grabazioan parte hartu duten herritarrekin batera. Herriko jende guztia gonbidaturik dagoelako, proiekzioa Goñati Pilotalekuan izango da.\nEl herido en la sokamuturra del domingo volverá hoy al txoko\nLos trabajos de consolidación de Kamiñalde se inician la próxima semana\nCortes nocturnos de la N-634 por Ermua\nReeditan la obra de normas de higiene del obrero, de Niceto Muguruza\nProsigue la elaboración del Mapa Morado Eskaladari buruzko hitzaldia Ihintza Elsenaar-en eskutik